Pencuri pecah masuk rumah ikut siling
Oleh ISKANDAR SHAH MOHAMED

12 Mei 2022, 5:52 pm
KLANG – Seorang lelaki kerugian RM7,000 apabila rumahnya di Taman Sentosa di sini dimasuki pencuri menerusi siling bumbung kediaman itu kelmarin.
Perkara itu disedari mangsa berusia 36 tahun sebaik pulang dari kerja kira-kira pukul 6.30 petang dengan suspek bertindak membuat lubang di siling rumah teres satu tingkat itu.
Ketua Polis Daerah Klang Selatan, Asisten Komisioner Cha Hoong Fong berkata, berdasarkan siasatan mendapati mangsa meninggalkan rumah itu untuk keluar bekerja pukul 10.30 pagi hari sama.
“Setibanya di rumah, lelaki itu terkejut melihat keadaan berselerak dan siling biliknya turut berlubang.
“Hasil pemeriksaan mendapati dua cincin dan tiga rantai emas serta wang tunai RM2,100 antara yang lesap dilarikan pencuri,” katanya dalam  kenyataan hari ini.
Jelas Hoong Fong, siasatan mendapati tiada pengawal keselamatan di lokasi kejadian dan nilai kerugian dianggarkan RM7,000.

“Selain itu tiada kesan cap jari suspek ditemukan,” ujarnya.
Tambah beliau, siasatan lanjut masih dijalankan bagi mengesan suspek dan kes disiasat mengikut Seksyen 457 Kanun Keseksaan.
Terdahulu, tular beberapa video dan gambar memaparkan seorang lelaki yang menaiki kereta berada di hadapan rumah mangsa sebelum beredar dari lokasi tersebut. – KOSMO! ONLINE


PM ucap takziah kepada keluarga mangsa kemalangan maut
Oleh LUQMAN RIDHWAN MOHAMED NOR

12 Mei 2022, 5:42 pm
PUTRAJAYA – Perdana Menteri, Datuk Seri Ismail Sabri Yaakob mengucapkan takziah kepada keluarga mangsa kemalangan maut di Lebuh Raya Utara-Selatan (PLUS) di Ipoh tengah malam tadi.
Ucapan tersebut dibuat Perdana Menteri menerusi satu hantaran di laman Facebook hari ini.
“Sedih menerima berita memilukan tentang pemergian lima pelajar Universiti Sultan Azlan Shah (USAS) Kuala Kangsar, Perak.
“Pelajar-pelajar itu terkorban dalam nahas di Kilometer 246 Lebuh Raya PLUS arah utara di Ipoh tengah malam tadi,” katanya.
Ismail Sabri turut berharap agar keluarga kesemua mangsa tabah mengharungi dugaan tersebut.
“Takziah saya ucapkan kepada keluarga mangsa dan berharap agar tabah harungi dugaan ini.

“Didoakan jua agar roh mangsa dicucuri rahmat Allah S.W.T dan ditempatkan bersama-sama roh orang yang beriman dan beramal soleh. Al-Fatihah,” katanya. – KOSMO! ONLINE


Aksi lelaki berdua dalam tandas buat ramai pelik
Oleh KOSMO!

12 Mei 2022, 5:00 pm
PETALING JAYA – Tindakan dua orang lelaki memasuki sebuah tandas mengundang pelbagai reaksi orang ramai selepas tular di laman sosial sejak semalam.
Menerusi perkongsian satu klip video di laman sosial Mr.67 memaparkan dua orang lelaki berada dalam satu tandas yang sama.
Bagaimanapun, lokasi dan bila kejadian itu berlaku tidak dapat dikenal pasti.
Dalam pada itu, video berdurasi 18 saat itu turut menunjukkan seorang lelaki yang dilihat selamba dan bersahaja keluar daripada tandas berkenaan manakala seorang lagi kekal di dalamnya.
Menjengah ke ruangan komen mendapati, rata-rata orang ramai terkejut dengan situasi berkenaan walaupun terdapat segelintir yang cuba bersangka baik.
“Astaghfirullah, tanya dia buat apa dalam tu. Cegahlah kemungkaran setidaknya dengan kebencian hati bagi selemah-lemah iman,” ucap Suhail.

“Husnuzon la, mungkin seorang nak kencing dan seorang lagi tahan pintu. Risau ada orang buka,” kata Suzie.
“Bersangka baik, mereka hisap rokok dalam tandas mengimbau masa sekolah dulu-dulu tetapi betul kan seluar tu pelik,” seloroh Ajam. – KOSMO! ONLINE


Radzi lihat gelagat murid sekolah makan di kantin
Oleh MOHD. HUSNI MOHD. NOOR

12 Mei 2022, 5:34 pm
PUTRAJAYA – Pengusaha kantin sekolah antara individu paling gembira susulan kelonggaran pengoperasian sekolah yang diumumkan Kementerian Pendidikan Malaysia (KPM) bermula 1 Mei lalu.
Hari ini, Menteri Kanan (Pendidikan), Datuk Dr. Radzi Jidin berpeluang melawat kantin sekolah di Sekolah Kebangsaan Putrajaya Presint 9 (1) di sini bagi melihat sendiri operasi kantin berkenaan.
Radzi berkata, secara umumnya, operasi kantin sekolah di seluruh negara berjalan dengan lancar.
“Pastinya keadaan ini bukan sahaja memberi kegembiraan kepada murid dan guru, malah tentunya turut membawa manfaat kepada semua pengusaha kantin.
“Kelegaan buat mereka (pengusaha kantin) kerana dapat kembali beroperasi setelah sekian lama tidak dibuka sepenuhnya.
“Sama-samalah kita doakan agar keadaan ini berterusan demi kesejahteraan warga sekolah,” katanya menerusi hantaran di Facebook hari ini.

Menurut Radzi, beliau akui seronok melihat gelagat murid sekolah yang dapat makan di kantin sekolah semula seperti sebelum pandemik Covid-19.
“Dah lama tak tengok anak-anak kita berada di kantin sekolah masing-masing menikmati makanan pada waktu rehat.
“Biasanya kalau sembang dengan anak-anak sewaktu mereka dalam kelas, ramai yang segan-segan. Tapi bila sembang di kantin, mereka lebih santai,” katanya. – KOSMO! ONLINE


Malaysia dipilih tuan rumah Sukan SEA 2027
Oleh MUHAMMAD RIDUAN MOHD HANAFIAH

12 Mei 2022, 4:33 pm
HANOI – Malaysia sekali lagi melakar sejarah selepas mendapat kepercayaan Persekutuan Sukan SEA (SEAGF) sebagai tuan rumah Sukan SEA bagi edisi ke-34 pada tahun 2027.
Menurut Presiden Majlis Olimpik Malaysia (MOM), Tan Sri Mohamad Norza Zakaria, beliau mengucapkan terima kasih kepada ahli majlis SEAGF kerana sebulat suara meluluskan permohonan Malaysia untuk menjadi tuan rumah temasya sukan dwitahunan tersebut pada 2027.
“Ini berita gembira buat warga sukan di Malaysia. Jadi, ia memberi peluang kepada negara kita untuk bersiap sedia dari segi kemudahan dan sudah tentu menggembirakan atlet kerana dapat bertanding di negara sendiri,” katanya.
Ujar Norza yang juga Presiden Persatuan Badminton Malaysia (BAM), keputusan itu dibuat selepas penarikan diri Brunei untuk penganjuran 2027.
“Walaupun negara lain berminat tetapi mereka (SEAGF) memerlukan tuan rumah yang mempunyai kepakaran dan kemudahan selain cemerlang dalam penganjuran temasya itu sebelum ini.
“Selepas pandemik Covid-19 negara-negara seperti Thailand (2025), Malaysia (2027) dan Singapura (2029) perlu mengaktifkan semula industri sukan, jadi dengan menjadi tuan rumah inilah peluangnya.

“Selepas ini saya akan pulang ke tanah air untuk menyampaikan mandat ini kepada Menteri Belia dan Sukan, Datuk Seri Ahmad Faizal Azumu dan Perdana Menteri, Datuk Seri Ismail Sabri Yaakob. Seterusnya bekerjasama mencari jalan dalam menjalankan persediaan selepas kita mempunyai tempoh lima tahun,” katanya.
Ini kali ketujuh Malaysia diberi tanggungjawab untuk menjadi tuan rumah sejak kali pertama pada 1965 ketika temasya ini dikenali sebagai Sukan Semenanjung Asia Tenggara (SEAP).
Keputusan itu dibuat selepas ahli majlis (SEAGF) bersetuju dalam mesyuarat ahli majlis yang berlangsung di Hanoi pagi tadi dengan pemilihan berdasarkan turutan abjad.
Mesyuarat berkenaan turut memilih Singapura untuk menjadi tuan rumah bagi edisi ke-35 (2029) yang juga buat kali kelima bagi negara jiran tetangga itu.
Keputusan untuk memilih tuan rumah bagi Sukan 2031 telah ditangguhkan untuk membolehkan Laos mendapat kelulusan kerajaan mereka.
Sementara itu, Norza turut mengesahkan acara tukul besi membabitkan jaguh negara, Jacky Wong akan dipertandingkan mengikut jadual selepas empat atlet akan mengambil bahagian di Sukan Sea Hanoi.
“Sebelum ini hanya dua orang saja termasuk Thailand dan tidak cukup atlet tapi sekarang sudah ada empat dengan penambahan seorang atlet negara, manakala seorang lagi dari Kemboja. Begitu juga dengan lontar peluru wanita, diteruskan seperti biasa membabitkan dua atlet Thailand, seorang Indonesia, seorang lagi Kemboja dan seorang wakil negara,” katanya. – KOSMO ONLINE


‘Van sekolah’ tanpa permit disita JPJ
Oleh NOR SHAFAWATI YUP

12 Mei 2022, 5:26 pm
SEREMBAN – Sebuah van persendirian dicat dengan warna oren seakan van sekolah disita Jabatan Pengangkutan Jalan (JPJ) Cawangan Jempol selepas dikesan menjalankan perkhidmpatan membawa murid sekolah tanpa permit.
Pengarah JPJ Negeri Sembilan, Hanif Yusabra Yusuf berkata, kenderaan itu dikesan semasa pasukan penguatkuasa JPJ sedang membuat rondaan sekitar Jalan Bahau – Rompin di sini hari ini.
“Setelah pemeriksaan dilakukan, seramai 16 orang murid sekolah yang berumur antara tujuh hingga 12 tahun berada dalam van tersebut.
“Pemandu van yang mengangkut pelajar sekolah sekitar Bahau ini dikenakan tindakan saman mengikut Seksyen 23(2) Akta Pengangkutan Jalan 1987 atas kesalahan salah guna Lesen Kenderaan Motor (LKM) dan boleh didenda tidak melebihi RM2,000 mengikut seksyen yang sama,” katanya dalam kenyataan di sini hari ini.
Hanif Yusabra berkata, van tersebut turut disita bagi mengelak mereka melakukan kesalahan berterusan.
“JPJ akan membuat pemantauan dan pemeriksaan secara berterusan bagi memastikan setiap kenderaan yang digunakan sebagai bas sekolah hendaklah dilesenkan secara sah dan mematuhi peraturan di bawah Akta Pengangkutan Jalan (APJ) 1987 dan Akta Pengangkutan Awam Darat (APAD) 2010,” katanya.

Beliau berkata, ibu bapa juga dinasihatkan agar memainkan peranan masing-masing dengan mendapatkan perkhidmatan bas sekolah yang mempunyai permit yang sah untuk menghantar anak-anak mereka ke sekolah supaya keselamatan mereka lebih terjamin. – KOSMO! ONLINE


Guru al-Quran maut kemalangan tidak sempat hadir konvokesyen
Oleh NOR SHAFAWATI YUP

12 Mei 2022, 6:13 pm
SEREMBAN – Seorang guru al-Quran yang juga graduan Diploma Pengajian Islam Kolej Uniti Port Dickson tidak sempat hadir pada Istiadat Konvokesyen minggu depan selepas maut dalam kemalangan dengan sebuah lori tangki di Jalan Batang Benar, Nilai berdekatan susur Stesen Minyak Petronas di sini pagi tadi.
Ketua Polis Daerah Nilai, Superitendan Mohd. Fazley Ab. Rahman berkata, dalam kejadian pada pukul 7.30 pagi itu, mangsa, Muz Mohd, Nasir berusia 22 tahun yang menunggang motosikal jenis SM Sport maut di tempat kejadian akibat kecederaan parah di kepala.
“Kemalangan berlaku semasa pemandu lori tangki dalam perjalanan dari Kajang menghala ke Nilai.
“Apabila sampai di lokasi kejadian, secara tiba- tiba pemandu lori tangki terdengar bunyi kuat dari arah belakang sebelah kanan. Penunggang motosikal dipercayai sedang memotong lori tangki itu dari sebelah kanan dan telah terjatuh di bawah kenderaan itu sebelum diseret,” katanya dalam kenyataan di sini hari ini.
Mohd. Fazley berkata, akibat daripada kemalangan tersebut, mangsa iaitu penunggang motosikal meninggal dunia di tempat kejadian, manakala pemandu lori tangki tidak mengalami sebarang kecederaan.
“Mayat mangsa telah dibawa ke Jabatan Forensik Hospital Tuanku Ja’afar Seremban bagi tujuan bedah siasat.

“Siasatan awal mendapati lokasi kemalangan adalah susur masuk ke Stesen Minyak Petronas, mempunyai dua lorong sehala dan mempunyai tembok batu di sebelah kanan jalan dengan cuaca baik dan jalan kering,” kataya.
Dalam pada itu, menerusi Facebook Kolej Uniti Port Dickson, mangsa yang merupakan graduan Diploma Pengajian Islam sepatutnya hadir pada Istiadat Konvekesyen Kolej Uniti Ke-19 pada 21 Mei depan di Pusat Konvensyen Bangi. – KOSMO! ONLINE


Projek TAPS dijangka atasi masalah air, banjir di Kelantan
Oleh ROSALWANI CHE SOH

12 Mei 2022, 6:25 pm
KOTA BHARU – Projek Takungan Air Pinggiran Sungai (TAPS) di Machang mampu mengatasi masalah gangguan bekalan air selain mengatasi banjir yang berlaku di Kelantan.
Menteri Alam Sekitar dan Air, Datuk Seri Tuan Ibrahim Tuan Man berkata, proses kajian di peringkat tapak sedang dijalankan dan ia alan dimulakan dengan segera apabila prosedur itu selesai.
Menurutnya, loji yang mengambil masa dua hingga tiga tahun untuk disiapkan itu akan dibina di tanah rizab seluas 400 hektar dan ia terletak berhampiran Sungai Kelantan dengan tangki yang mampu membekalkan 500 juta liter sehari.
“Projek ini masih di peringkat kajian tapak. Ia mempunyai dua fungsi iaitu dapat mengurangkan masalah banjir dan isu air.
“Air sungai yang diambil akan ditakung terlebih dahulu sebelum dibekalkan kepada semua loji yang besar agar kos rawatan di loji lebih murah,” katanya pada sidang akhbar semasa hadir ke Majlis Rumah Terbuka Pas Kelantan di Dataran Warisan, Stadium Sultan Muhammad IV di sini hari ini.
Tuan Ibrahim berkata, selain projek TAPS, dua lagi inisiatif dijalankan untuk menangani masalah air di Kelantan iaitu pembinaan Loji Rawatan Air (LRA) dan paip bersambung dengan ketiga-tiga projek itu menelan belanja sebanyak RM1.3 bilion.

Katanya, setakat ini, beberapa loji sedang dibina di Semerak, Pasir Puteh, Kampung Telok dan Ketereh (Kota Bharu), Teluk Mesira (Bachok), selain di Gua Musang.
“Empat atau lima loji yang sudah siap dan memulakan operasi ketika ini namun, kapasiti pengeluaran air masih belum sepenuhnya.
“Bagi perancangan jangka panjang, kita bercadang memanfaatkan air dari Tasik Tok Uban, Pasir Mas untuk membekalkan air kepada pengguna sekitar kawasan itu,” katanya. – KOSMO! ONLINE


Pampasan jemaah umrah telah selesai dibayar
Oleh ROSALWANI CHE SOH

12 Mei 2022, 6:19 pm
KOTA BHARU – Pampasan kepada lebih 1,000 jemaah umrah yang terjejas ekoran penangguhan sementara ibadah itu bermula 8 Januari lalu akibat penularan varian Omicron Covid-19 telah selesai dibayar pada Mac lalu.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, pembayaran pampasan kepada kumpulan jemaah itu diuruskan sepenuhnya oleh Tabung Haji (TH).
“Syarat yang dikenakan antaranya pihak berkenaan perlu mengemukakan resit yang mereka telah bayar termasuk segala perbelanjaan yang berbukti namun telah hangus disebabkan penangguhan umrah.
“Alhamdulillah, pampasan kepada mereka yang terlibat telah selesai diberikan pada Mac lalu. Kita berharap ia dapat meringankan beban mereka yang terpaksa menanggung kerugian akibat penangguhan umrah itu,” katanya.
Beliau berkata demikian ketika ditemui pemberita pada Rumah Terbuka Aidilfitri Pas Kelantan di Dataran Warisan, Stadium Sultan Muhammad IV di sini hari ini.
Hadir sama, Menteri Besar Kelantan, Datuk Ahmad Yakob.

Media sebelum ini melaporkan, kerajaan sedia membayar saguhati kepada jemaah terbabit sebanyak RM1,671 seorang ekoran penangguhan sementara ibadah itu bermula 8 Januari lalu selepas penularan varian Omicron dalam kalangan jemaah.
Menteri di Jabatan Perdana Menteri (Hal Ehwal Agama), Datuk Idris Ahmad berkata, pembayaran saguhati akan dikreditkan menggunakan akaun simpanan TH jemaah umrah bermula pada 18 Februari lalu. – KOSMO! ONLINE


Terkilan arwah tak sempat beri lirik lagu – Aiman Tino
12 Mei 2022, 3:54 pm
PETALING JAYA – Penyanyi Aiman Tino mengakui terkejut apabila mendapat tahu bahawa rakan sekampungnya merupakan salah seorang mangsa maut yang rentung dalam kemalangan tragis yang berlaku membabitkan lima sekawan di Perak malam tadi.
Ujar Aiman, 24, ketika dihubungi Kosmo! sebentar tadi, kali terakhir dia bertemu dengan arwah rakannya iaitu pemandu kereta yang hangus dalam kejadian itu, Mohammad Nasrun Aidol sekitar Februari lalu.
Kongsi Aiman, arwah merupakan seorang rakan yang sangat baik dan peramah meskipun mereka berbeza usia dua tahun.
“Saya dapat khabar berita mengenai kematian arwah daripada abang sebab dia nampak perkongsian WhatsApp Story adiknya. Pada mulanya saya fikir tak begitu teruk tetapi tak sangka dia meninggal dunia dalam kemalangan itu.
“Dia orang yang sangat baik dan bagus. Kami tidaklah terlalu rapat tapi memang saling mengenali. Sepanjang berkawan, saya akui rasa segan dengannya kerana arwah merupakan anak ustaz. Malah dia selalu memberi sokongan terhadap apa jua jenis perniagaan yang saya usahakan.
“Kali terakhir kami berjumpa Februari lalu, dia datang mengambil tempahan biskut Nutella Pods yang saya jual,” katanya.

Paling menyedihkan Aiman apabila Mohammad Nasron, 22, yang sering bertanya perkembangan dirinya tidak sempat memberi lirik sebuah lagu untuk dinyanyikannya.
Kongsi Aiman, arwah sebenarnya seorang yang gemar menyanyi memandangkan mereka sama-sama pernah terlibat dalam kumpulan nasyid ketika bersekolah di kampung mereka, Kuala Kubu Bharu, Selangor.
“Dia memang minat menyanyi dan tulis lirik. Kalau tengok dalam Instagramnya, arwah kerap menyanyikan lagu ‘cover’.
“Dia pernah luahkan hasrat nak beri lirik sebuah lagu ketuhanan kepada saya tapi sayangnya hasrat itu tidak kesampaian apabila dia pergi terlebih dahulu,” ujar Aiman.
Malam tadi, lima individu dilaporkan rentung dalam kemalangan di Kilometer 245.2 Lebuhraya Utara Selatan arah utara berhampiran Terowong Menora dikenal pasti pelajar Universiti Sultan Azlan Shah (USAS).
Dalam kejadian sekitar 12.52 malam itu, kesemua mangsa terperangkap selepas berlaku kebakaran melibatkan sebuah kereta dan treler.
Mereka adalah Muhammad Nasrun Aidol Munir Akbar, 22 (pemandu kereta), Ahmad Naim Najmi Ahmad Hafizan, 21, (penumpang hadapan), Iqbal Hasnun Halimi, 23, Muhammad Nabil Haikal Muhammad Fariz, 19, dan Ahmad Akmal Ahmad Mokhlis, 20 yang duduk di bahagian penumpang belakang. – KOSMO! ONLINE


Banjir Janda Baik: Keluarga terjejas dapat RM1,000
Oleh LUQMAN RIDHWAN MOHAMED NOR

12 Mei 2022, 4:17 pm
PUTRAJAYA – Kerajaan akan memberikan bantuan kecemasan sebanyak RM1,000 kepada setiap keluarga yang terlibat dengan kejadian kepala air di Janda Baik, Bentong, Pahang.
Perdana Menteri, Datuk Seri Ismail Sabri Yaakob menerusi hantaran di Facebook berkata, bantuan itu akan disampaikan oleh Ketua Setiausaha Negara, Tan Sri Mohd. Zuki Ali kepada keluarga mangsa.
“Rasa simpati terhadap Keluarga Malaysia yang terlibat dalam kejadian tanah runtuh disebabkan kejadian kepala air di Janda Baik.
“Kerajaan akan memberi bantuan kecemasan RM1,000 kepada setiap keluarga bagi meringankan beban akibat kerosakan peralatan rumah.
“Bantuan itu akan disampaikan Ketua Setiausaha Negara, Tan Sri Mohd. Zuki Ali bersama-sama setiausaha politik saya semasa mereka melawat mangsa nanti,” katanya hari ini.
Menurut Ismail Sabri, beliau difahamkan kejadian berlaku akibat hujan lebat di kawasan hulu iaitu kawasan gunung Nuang yang mengakibatkan fenomena kepala air.

Katanya, penduduk selamat dan ramai yang sudah pulang untuk mengemas rumah masing-masing.
“Saya menasihatkan penduduk agar sentiasa berhati-hati kerana walaupun air sungai sudah kembali surut, namun ia masih agak deras dan keruh.
“Terima kasih kepada agensi penyelamat yang menghulur tenaga membantu mangsa,” katanya. – KOSMO! ONLINE


Pegawai bomba direman rasuah bantu dapat lesen berniaga
Oleh MOHD YUNUS YAKKUB

12 Mei 2022, 4:24 pm
SHAH ALAM – Seorang pegawai bomba di Selangor direman empat hari bagi membantu siasatan berhubung kes rasuah RM3,000 bagi membantu sebuah syarikat mendapatkan lesen perniagaan dari sebuah pihak berkuasa tempatan, tahun lalu.
Perintah reman bermula hari ini terhadap suspek lelaki berusia 38 tahun itu dikeluarkan Majistret Ellyna Othman selepas permohonan dibuat Suruhanjaya Pencegahan Rasuah Malaysia (SPRM).
Menurut sumber, suspek diberkas pada pukul 2 petang selepas hadir di Pejabat SPRM Selangor di sini.
Katanya, siasatan awal mendapati suspek menerima rasuah RM3,000 daripada sebuah syarikat pada Disember lalu.
“Suapan itu sebagai balasan untuk mendapatkan sokongan bomba bagi membolehkan syarikat berkenaan memperoleh lesen perniagaan daripada Majlis Perbandaran Klang,” katanya kepada Kosmo! hari ini.
Sementara itu, Pengarah SPRM Selangor, Datuk Alias Salim mengesahkan penahanan tersebut dan kes disiasat mengikut Seksyen 17(a) Akta SPRM 2009. -KOSMO! ONLINE


Bank Islam semak kadar asas
Oleh MUHAMMAD IKHWAN IDERIS

12 Mei 2022, 4:15 pm
PETALING JAYA – Sejajar dengan pengumuman langkah terbaharu Bank Negara Malaysia (BNM) meningkatkan kadar dasar semalaman (OPR) sebanyak 25 mata asas (bps) daripada 1.75 peratus kepada 2.00 peratus, Bank Islam Malaysia Berhad (Bank Islam) menyemak semula kadar asas (BR) dan kadar pembiayaan asas (BFR) sebanyak 25 bps, masing-masing kepada 2.77 peratus dan 5.72 peratus.
Pada masa sama, kadar deposit Bank Islam juga akan diselaraskan ke atas sebanyak 25 bps. Kesemua perubahan ini akan berkuat kuasa pada 17 Mei 2022.
Ketua Pegawai Eksekutif Kumpulan Bank Islam, Mohd. Muazzam Mohamed berkata, semakan itu sejajar dengan langkah terbaharu BNM untuk meningkatkan OPR.
“Bank Islam amat peka akan cabaran semasa yang dihadapi pelanggan dan memberi jaminan bahawa bantuan kewangan kami kekal tersedia bagi membantu mereka mengukuhkan kedudukan kewangan,” katanya dalam satu kenyataan.
Semakan terakhir BR Bank Islam telah dilaksanakan pada 10 Julai 2020, melibatkan penurunan daripada 2.77 peratus kepada 2.52 peratus, manakala BFR diturunkan daripada 5.72 peratus kepada 5.47 peratus. – KOSMO! ONLINE


287 mangsa terjejas ribut Tanjong Karang
Oleh MOHAMAD NAUFAL MOHAMAD IDRIS

12 Mei 2022, 4:30 pm
KUALA SELANGOR – Kejadian ribut yang melanda Tanjong Karang di sini semalam melibatkan kira-kira 287 mangsa setakat ini.
Ahli Parlimen Tanjong Karang, Tan Sri Noh Omar berkata, data itu diperoleh hasil laporan polis yang dibuat mangsa dan jumlahnya dijangka meningkat dalam masa terdekat.
Katanya, beliau akan menyalurkan bantuan sebaik menerima jumlah keseluruhan dan kerugian yang dialami mangsa.
“Selain rumah, saya difahamkan beberapa kawasan sawah padi turut rosak. Saya minta pegawai untuk mencari mangsa bagi mengenal pasti kerosakan serta kerugian yang dialami mereka,” katanya selepas majlis pengagihan bantuan kepada mangsa banjir di Dewan Dato’ Penggawa, di sini hari ini.
Kosmo! hari ini melaporkan laungan azan dan orang mengaji antara tindakan yang dilakukan sebahagian penduduk di Tanjung Karang dalam kejadian ribut dan hujan lebat awal pagi semalam.
Antara lokasi terjejas dalam kejadian pukul 2 pagi itu di Tali Air, Ban 4, Kampung Tok Adam, Kampung Sungai Burung, Kampung Sungai Tenggi Kanan Darat dan Kampung Sawah Sempadan.

Mengulas mengenai pemberian bantuan mangsa banjirpada Disember lalu, Noh yang juga Menteri Pembangunan Usahawan dan Koperasi memberitahu, sebanyak 5,993 ketua isi rumah (KIR) menerima bantuan barangan keperluan asas berjumlah RM2,500 hari ini.
“Saya menjangkakan majoriti mangsa akan hadir ambil bantuan ini. Sekiranya ada yang tak hadir, pihak Unit Penyelarasan Pelaksanaan Jabatan Perdana Menteri akan menghubungi mereka bagi mendapatkan akaun bank bagi proses memasukkan wang ke dalam akaun mereka,” katanya.
Kira-kira RM20.97 juta telah diperuntukkan kerajaan Persekutuan kepada semua mangsa banjir di Kuala Selangor. -KOSMO!ONLINE


Bapa harap anak hilang di laut ditemui segera
Oleh NUR AMALINA AZMAN

12 Mei 2022, 3:56 pm
LANGKAWI – Bapa kepada pemuda yang dikhuatiri hilang di laut selepas dipercayai terjatuh ke dalam laut di perairan ini pada semalam berharap anaknya itu dapat ditemui segera.
Dalam kejadian kira-kira pukul 5 petang semalam, mangsa, Ahmad Nur Hassanuddin Ibrahim, 23, dilaporkan hilang selepas dikatakan cuba mengejar sebuah kapal layar menggunakan bot kecil.
Mangsa yang merupakan kru kapal layar tersebut dikatakan terlewat menaiki kenderaan berkenaan yang berlayar kira-kira pukul 4.30 petang.
Bapa kepada Ahmad Nur Hassanudin, Ibrahim Majid, 68, berkata, dia mendapat tahu tentang kejadian menimpa anaknya itu daripada adiknya kira-kira pukul 6 petang semalam.
“Saya dan ahli keluarga yang tinggal di Alor Setar terus ke Langkawi pada pagi ini. Setakat ini anak saya belum ditemui lagi,” katanya ketika ditemui di Jeti Syed Omar di Kuah di sini hari ini.
Katanya, kali terakhir dia berjumpa dengan mangsa adalah pada Ahad lalu.

“Pada hari itu, anak saya dapat panggilan telefon yang memintanya untuk segera pulang kerana perlu kembali bekerja dan terus terus menghantarnya ke Terminal Feri Kuala Perlis,” ujarnya.
Tambahnya, dia berharap agar anaknya ditemui dan reda dengan sebarang ketentuan-Nya.
Sementara itu, Ketua Polis Daerah Langkawi, Asisten Komisioner Shariman Ashari memberitahu, operasi mencari dan menyelamat mangsa masih dijalankan. – KOSMO! ONLINE


Selangor, KL hujan lebat petang ini
Oleh KOSMO!

12 Mei 2022, 3:45 pm
PETALING JAYA- Sebanyak 10 negeri di Semenanjung Malaysia menerima amaran ribut petir dan hujan lebat sehingga pukul 6 petang ini.
Jabatan Meteorologi (MetMalaysia) berkata, antara negeri terlibat adalah Kedah, Perak, Kelantan, Terengganu, Pahang, Selangor, Kuala Lumpur, Negeri Sembilan, Melaka dan Johor.
“Di Kedah, kawasan terlibat antaranya Baling, Kulim dan Bandar Baharu manakala di Perak meliputi Kerian, Larut, Matang, Selama, Hulu Perak, Kuala Kangsar, Kinta serta Kampar.
“Bagi Kelantan, ia melmbabitka Jeli, Tanah Merah, Kuala Krai dan Gua Musang selain Hulu Terengganu dan Dungun di Terengganu,” katanya menerusi hantaran di Facebook.
Kata MetMalaysia, amaran tersebut turut melibatkan keseluruhan kawasan di Melaka serta beberapa kawasan di Johor seperti Tangkak, Segamat, Muar dan Mersing.
“Ribut petir dan hujan lebat juga dijangka berlaku di beberapa kawasan di Sarawak dan Sabah hingga pukul 8 malam nanti.

“Antara kawasan terlibat di Kuching, Serian, Samarahan, Sri Aman, Sibu, Mukah, Bintulu, Miri dan Limbang,” jelasnya. -KOSMO! ONLINE


Dua rakan guna surat cap jari orang mati didakwa
Oleh MOHD YUNUS YAKKUB

12 Mei 2022, 4:02 pm
SHAH ALAM – Perbuatan dua sahabat warga emas bersubahat menggunakan surat mengandungi cap jari individu yang meninggal dunia bagi pemindahan milik tanah enam tahun lalu berakhir dengan mereka didakwa di Mahkamah Sesyen di sini hari ini.
Mhd. Kaim Tukimon, 70, yang merupakan peniaga dan Ibrahim Mahidin, 61, penulis surat dan urusan tanah mengaku tidak bersalah atas empat pertuduhan yang dibacakan di hadapan Hakim Rozilah Salleh.
Mereka berdua secara tidak jujur menggunakan satu dokumen sebagai tulen ‘Power of Attorney’ antaranya dengan Che’ Nah Arshad (yang telah meninggal dunia).
Dokumen itu memberi kuasa kepada seseorang bagi memindah milik apa-apa cagaran berharga.
Selain itu, mereka juga menggunakan dokumen perjanjian jual beli dan maklumat Pindah Milik dan Gadaian dengan kesemuanya adalah palsu seperti yang diperihalkan di bawah Seksyen 467 Kanun Keseksaan (KK).
Kesemua perbuatan itu dilakukan di Unit Pendaftaran Tanah Pejabat Daerah dan Tanah Kuala Selangor pada 2 Disember 2015 dan 24 November 2016.

Sabit kesalahan, mereka boleh dipenjara sehingga 20 tahun dan denda mengikut Seksyen 109 KK dan dibaca bersama Seksyen 471 kanun sama serta boleh dihukum dibawah Seksyen 467 KK.
Pendakwaan dikendalikan Timbalan Pendakwa Raya Suruhanjaya Pencegahan Rasuah Malaysia Noryusriza Zulkifli manakala kedua-dua tertuduh tidak diwakili peguam.
Hakim menetapkan jaminan RM15,000 terhadap Mhd. Kaim dengan seorang penjamin, menyerahkan pasport kepada mahkamah serta melaporkan diri pada setiap awal bulan di Ibu pejabat SPRM Putrajaya.
Ibrahim pula tidak diberikan jaminan kerana menjalani hukuman penjara di Penjara Kajang selama sembilan tahun bermula 11 Januari lalu bagi kes lain. -KOSMO! ONLINE


Hasrat Iqbal Hasnun sambung belajar di Mesir tak kesampaian
Oleh MOHAMAD FAIZAL HASHIM

12 Mei 2022, 3:52 pm
KULAI – Hasrat Iqbal Hasnun Halimi, 23, untuk melanjutkan pengajian ke Universiti Al-Azhar, Mesir tidak kesampaian setelah terkorban dalam kemalangan tragis di Lebuh Raya Utara Selatan di Perak tengah malam tadi.
Menurut bapa saudaranya, Mohd. Hairuddin Paralan, 38, anak sulung kepada empat beradik itu bercita-cita mahu menjadi guru agama untuk mengikut jejak langkah ibu bapa yang merupakan ustaz dgn ustazah di Sekolah Islam Hidayah, Senai.
Katanya, mereka sekeluarga terkejut menerima perkhabaran menyayat hati itu apabila sempat meluangkan masa bersama arwah ketika berkonvoi mengunjungi rumah sanak saudara pada hari raya keenam, Sabtu lalu.
“Arwah tidak menunjukkan sebarang perubahan ketika itu, cuma dia kelihatan sangat gembira dapat menyambut Aidilfitri bersama keluarga. Dia sempat beraya bersama keluarga sebelah bapanya di Felda Semenchu, Kota Tinggi dan dan keluarga ibunya di Benut, Pontian.
“Kami terkilan dengan kejadian yang menimpa arwah dan ketiadaannya adalah satu kehilangan besar bagi kami sekeluarga,” katanya ketika ditemui di rumah arwah di Taman Impian Jaya, Senai di sini hari ini.
Iqbal Hasnun bersama empat sahabatnya rentung dalam kemalangan membabitkan tiga kenderaan setelah kereta jenis Honda City yang dinaiki dirempuh treler membawa muatan besi.

Menurutnya, dia sekeluarga mengetahui insiden menimpa penuntut Universiti Sultan Azlan Shah di Kuala Kangsar apabila dihubungi kakaknya yang juga ibu mangsa, Siti Norlaila pada pukul 5.30 pagi.
Dia difahamkan Iqbal Hasnun dalam perjalanan pulang dari Ipoh menuju ke rumah sewanya di Kuala Kangsar sebelum terlibat kemalangan berhampiran ke Terowong Menora. – KOSMO! ONLINE


NSCMH Dialysis Care cadang buka dua lagi cawangan
Oleh ZAKKINA WATI AHMAD TARMIZI

12 Mei 2022, 4:04 pm
SEREMBAN – Bagi menampung keperluan rawatan pesakit buang pinggang di Negeri Sembilan, pusat rawatan dialisis, NSCMH Dialysis Care bercadang untuk membuka dua lagi cawangan pusat rawatan tersebut.
Ketua Pegawai Eksekutifnya, Dr. N. Eswaran berkata, dua lokasi berkenaan adalah di daerah Port Dickson dan Nilai, yang mana didapati terdapat ramai pesakit buah pinggang yang memerlukan rawatan di kawasan tersebut.
Menurut beliau, pembukaan dua pusat rawatan dialisis itu akan melibatkan kos sebanyak RM2.4 juta, melibatkan 12 mesin dialisis.
“Di Port Dickson, ia dijangka dibuka pada hujung tahun ini manakala di Nilai pula dalam tempoh 12 bulan lagi.
“Terdapat peningkatan 40 hingga 46 peratus dalam kalangan pesakit buah pinggang ketika ini. Diharap pembukaan pusat rawatan dialisis ini dapat memberi kemudahan dan memberi peluang buat pesakit mendapatkan rawatan terbaik,” katanya.
Beliau berkata demikian ketika ditemui pemberita sempena sempena sambutan Hari Jururawat Sedunia di NSCMH Dialysis Care, Jalan Tun Dr. Ismail di sini hari ini.

Dalam majlis berkenaan, seramai 48 orang jururawat diraikan sempena sambutan Hari Jururawat Sedunia.
Sementara itu Eswaran berkata, berbanding pusat dialisis lain, pihaknya menawarkan kos rawatan yang lebih rendah.
“NSCMH Dialysis Care menawarkan bayaran serendah RM150 bagi sekali rawatan, kerana pusat ini merupakan pusat dialisis kendalian pertubuhan bukan kerajaan (NGO).
“Caj rawatan bagi pesakit yang mencarum dalam Pertubuhan Keselamatan Sosial (Perkeso) adalah dengan bayaran RM130 manakala RM20 lagi ditanggung sepenuhnya oleh pusat dialisis ini,” katanya.
NSCMH Dialysis Care kini memberikan rawatan dialisis secara berterusan kepada 600 orang pesakit di kesemua 12 cawangannya yang terletak di seluruh Negeri Sembilan, selain satu cawangan masing-masing di Kuala Lumpur, Selangor, Johor dan Sabah. – KOSMO! ONLINE


Malaysia kesal ASEAN larang wakil PBB sertai rundingan di Myanmar
Oleh AMREE AHMAD

12 Mei 2022, 3:18 pm
PUTRAJAYA – Malaysia menzahirkan kekesalan atas tindakan Kemboja tidak membenarkan penglibatan wakil Pertubuhan Bangsa-Bangsa Bersatu (PBB) dalam proses rundingan di Myanmar.
Perkara itu antara disentuh Menteri Luar, Datuk Seri Saifuddin Abdullah ketika Mesyuarat Tidak Formal Menteri Luar ASEAN di Washington DC, Amerika Syarikat (AS) lewat malam tadi.
Menerusi hantaran dalam laman sosialnya hari ini, beliau membangkitkan beberapa isu besar yang kesemuanya melibatkan krisis politik di Myanmar dan dilihat semakin bertambah sulit.
“Antaranya, kami amat kesal kerana Utusan Khas Pengerusi ASEAN, Prak Sokhonn melarang Utusan Khas PBB, Noeleen Heyzer menyertai proses tersebut,” katanya dalam nada kecewa.
Beliau tanpa berselindung menyelar Kemboja yang juga Pengerusi ASEAN untuk sesi tahun ini sebab bertindak secara berseorangan dalam mencari penyelesaian terhadap isu Myanmar.
Bagaimanapun beliau secara diplomasi, menyatakan sokongan Malaysia sepenuhnya kepada Timbalan Perdana Menteri Kemboja itu menunaikan mandat konsensus lima perkara ASEAN.

Meskipun tidak dinyatakan secara terperinci, Saifuddin dipercayai merujuk tindakan kontroversi Sokhonn bertemu ketua junta tentera Myanmar, Jeneral Min Aung Hlaing pada Mac lepas.
Lawatan yang dikecam pelbagai pihak itu hanya menyaksikan kehadiran Setiausaha Agung ASEAN, Datuk Paduka Lim Jock Hoi di samping Menteri Luar Myanmar, Wunna Maung Lwin. – KOSMO! ONLINE


Terima kasih jururawat – PM
Oleh NUR HUDA MUSA

12 Mei 2022, 2:56 pm
PETALING JAYA – Perdana Menteri, Datuk Seri Ismail Sabri Yaakob mengucapkan jutaan terima kasih kepada semua jururawat di negara ini atas pengorbanan mereka.
Ucapan itu diberikan sempena Hari Jururawat Sedunia yang disambut hari ini.
“Besar pengorbanan dan jasa para jururawat kepada Keluarga Malaysia. Segalanya menjadi taruhan, bukan sahaja masa tetapi kudrat mereka untuk menjamin kesihatan dan nyawa semua.
“Saya ingin mengucapkan jutaan terima kasih kepada semua jururawat di negara ini. Jasa anda amat besar terutamanya ketika negara menghadapi pandemik Covid-19,” katanya di sini hari ini.
Ismail Sabri turut berkata, jururawat juga adalah barisan hadapan yang amat beliau sanjungi.
“Terima kasih dan Selamat Hari Jururawat Sedunia, 2022,” ujarnya. – KOSMO! ONLINE


Kes HFMD di Melaka meningkat sembilan kali ganda
Oleh DIYANATUL ATIQAH ZAKARYA

12 Mei 2022, 3:39 pm
MELAKA – Kes penyakit tangan, kaki dan mulut (HFMD) di Melaka meningkat sembilan kali ganda iaitu sebanyak 977 kes direkodkan, sehingga minggu ini.
Pengarah Jabatan Kesihatan Negeri, Dr. Rusdi Abd. Rahman berkata, sebelum ini sebanyak 95 kes direkodkan dalam tempoh sama, tahun lalu.
Ujarnya, bagaimanapun kes HFMD di negeri ini masih terkawal meskipun mengalami peningkatan sebanyak 928 peratus.
“Jumlah kes direkodkan pada tahun lalu rendah kerana kebanyakan tadika, taska, pusat jagaan dan sekolah tutup akibat pandemik Covid-19.
“Tahun ini semua pusat tersebut telah beroperasi seperti biasa dan kerana itu jumlah kes direkodkan naik mendadak daripada 95 kes kepada 977 kes dalam tempoh lima bulan,” katanya ketika dihubungi pemberita di sini, hari ini.
Mengulas lanjut beliau berkata, sebanyak 11 premis juga telah diarahkan ditutup di bawah Akta Pencegahan dan Pengawalan Penyakit Berjangkit 1988 selepas mencetuskan kluster HFMD.

“Setakat ini terdapat 13 kluster dilaporkan sehingga minggu Epid (ME) ke-18 membabitkan lima kes di tadika, manakala taska empat kes dan masing-masing dua kes di pusat jagaan dan rumah persendirian.
“Kita telah mengeluarkan arahan penutupan 11 premis termasuk tujuh di daerah Jasin, tiga premis di Melaka Tengah dan sebuah di Daerah Alor Gajah,” katanya.
Rusdi berkata, pihaknya telah melakukan sesi perbincangan bersama pihak-pihak terlibat khususnya pengusaha tadika, taska, pasar raya dan pusat beli-belah untuk mengawal penularan penyakit HFMD. – KOSMO! ONLINE


Dos penggalak kedua warga emas, individu berisiko
Oleh SITI A'ISYAH SUKAIMI

12 Mei 2022, 2:47 pm
PUTRAJAYA – Individu berumur 60 tahun dan ke atas boleh menerima dos penggalak kedua secara sukarela dalam tempoh empat hingga enam bulan selepas menerima suntikan dos penggalak pertama.
Menteri Kesihatan, Khairy Jamaluddin Abu Bakar berkata, perkara tersebut adalah syor terkini oleh Jawatankuasa Kerja Teknikal (TWG) berhubung pemberian dos penggalak.
“Selain itu, individu dewasa berumur 18 hingga 59 tahun yang mempunyai risiko klinikal penyakit teruk (seperti penyakit kronik jantung, paru-paru, buah pinggang, hati dan lain-lain) boleh ditawarkan dos penggalak kedua dalam tempoh empat hingga enam bulan selepas menerima suntikan dos penggalak pertama setelah berbincang dengan pengamal perubatan berdaftar.
“Remaja berumur 12 hingga 17 tahun yang mempunyai risiko klinikal penyakit teruk (seperti pesakit kronik jantung, paru-paru, buah pinggang, hati dan lain-lain) boleh ditawarkan dos penggalak pertama dalam tempoh empat hingga enam bulan selepas menerima suntikan dos primer setelah berbincang dengan pengamal perubatan berdaftar,” katanya dalam kenyataan di sini hari ini.
Beliau berkata, individu yang telah lengkap menerima dos primer vaksin Covid-19 dan diikuti dos penggalak pertama telah terbukti boleh mendapat perlindungan optimum daripada jangkitan yang teruk dan kematian.
“Namun disebabkan berlaku penurunan imuniti dalam tempoh yang tertentu terutamanya kepada individu di dalam kumpulan rentan, risiko masih lagi tinggi bagi kumpulan ini untuk mendapat jangkitan teruk, dimasukkan ke hospital dan seterusnya boleh menyebabkan kematian.

“Kementerian Kesihatan juga ingin memaklumkan bahawa pengambilan vaksin dos penggalak kedua ini adalah secara sukarela,” ujarnya.
Dalam perkembangan lain, Khairy Jamaluddin berkata, penggunaan ubat antiviral Paxlovid telah dimulakan sejak 15 April bagi merawat pesakit Covid-19 dan sehingga 9 Mei, seramai 173 pesakit yang diberikan rawatan itu sembuh sepenuhya serta tiada sebarang kesan sampingan dilaporkan. – KOSMO! ONLINE


[VIDEO] Kelas sayu dapat berita lima rakan rentung
Oleh HARRITH HISHAM

12 Mei 2022, 2:52 pm
PETALING JAYA – Pembelajaran di Universiti Sultan Azlan Shah (USAS) pada pagi ini bertukar sayu susulan kemalangan maut membabitkan lima pelajarnya ada malam tadi.
Menerusi perkongsian yang dimuat naik di Facebook Aida Hartini Nan, tiga daripada mangsa yang terkorban dalam kejadian itu aalah pelajarnya.
“Terkejut menerima berita sedih dan memilukan babit kematian lima pelajar USAS malam tadi dan tiga daripada mereka adalah pelajar ustazah.
“Kelas pagi ini sangat sayu kerana kawan-kawan masih terkejut dengan pemergian sahabat mereka,” katanya hari ini.
Menurutnya, susulan kejadian itu, ibu bapa Allahyarham masing-masing berkejar dari Johor, Terengganu dan Selangor untuk membuat pengecaman anak masing-masing yang rentung.
“Moga Allah limpahkan kesabaran dan ketabahan kepada ahli keluarga. Moga Allah memberikan rahmat dan keredaan kepada kehidupan mereka dunia dan akhirat.

“Mereka semua sedang menuntut ilmumu Ya Allah. Mudahkanlah urusan mereka di sana,” doanya.
Sementara itu, dalam satu hantaran di Facebook, Van Jenazah Team Pemburu Pahala turut terpanggil untuk menghulurkan bantuan pengurusan jenazah mangsa.
“Dengan rendah diri, kami ingin membantu pengurusan jenazah ke kluang, Johor yang melibatkan kemalangan lima pelajar USAS di Kuala Kangsar tengah malam tadi.
“Sekiranya ada kenalan yang mengenali waris, boleh maklumkan pada kami berserta nombor telefon waris menerusi aplikasi WhatsApp,” katanya.
Terdahulu, lima pelajar USAS maut dalam kemalangan di Kilometer 245.2, Lebuh Raya Utara Selatan berhampiran Terowong Menora kira-kira pukul 12.52 tengah malam tadi. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Trend sambung belajar ke Barat perlu diubah – AQAN
Oleh PETAH WAZZAN ISKANDAR

12 Mei 2022, 2:37 pm
PUTRAJAYA – Negara ahli ASEAN Quality Assurance Network (AQAN) perlu agresif mempromosikan pengajian tinggi negara masing-masing bagi menarik minat lebih ramai pelajar antarabangsa menyambung pengajian ke rantau ini.
Presidennya, Prof. Datuk Dr. Mohammad Shatar Sabran berkata, sudah tiba masanya trend ibu bapa menghantar anak untuk belajar di negara Barat bertukar ke Asia terutama di Asia Tenggara.
Katanya, bagi membolehkan hasrat itu dicapai, AQAN telah merangka Pelan Strategik 2020-2025 yang berteraskan lima tema iaitu antaranya Rangka Kerja Jaminan Kualiti ASEAN (AQAF), pembangunan kapasiti, matlamat dan hala tuju yang dinamik serta promosi berterusan.
“Dua perkara utama perlu diberi penekanan iaitu matlamat menyeluruh dan promosi yang menuntut kerjasama erat dalam kalangan negara ahli AQAN.
“Untuk masa depan, Rangkaian Pegawai Jaminan Kualiti Muda ASEAN (AYQON) yang bernaung di bawah AQAN akan menjadi pelapis kepada untuk memastikan kualiti pendidikan tinggi kita berada setaraf dengan negara maju,” katanya.
Beliau berkata demikian ketika menyampaikan ucaptama pada Webinar AYQON 2022: Amalan jaminan kualiti semasa pandemik Covid-19: Cabaran, penyesuaian dan langkah ke hadapan di sini hari ini. – KOSMO! ONLINE


Lelaki mohon keluar senarai asnaf Zakat Selangor
Oleh HARRITH HISHAM

12 Mei 2022, 3:30 pm
PETALING JAYA – Lembaga Zakat Selangor (LZS) memuji tindakan seorang individu memaklumkan ingin menghentikan bantuan yang diterima kerana telah stabil.
LZS dalam satu hantaran di Facebook berkata, perkara itu telah dimaklumkan sendiri oleh indvidu berkenaan yang menyatakan ada yang lebih layak daripada dirinya untuk menerima bantuan terbabit.
Tangkap layar surat permohonan berhenti bayaran zakat yang diterima pihak LZS baru-baru ini.
Menurutnya, lelaki tersebut yang sebelum ini bekerja sebagai pembaiki barangan elektronik berpendapatan sekitar RM1,300 menanggung tiga orang anak dan seorang isteri yang tidak bekerja.
“Walaupun berat hati untuk memohon zakat, tapi dia terpaksa memohon atas faktor kesihatan dan perlu menjalani pembedahan esofagus yang menyebabkan dia tidak boleh bekerja.
“Tetapi alangkah terkejut kami apabila dimaklumkan sendiri olehnya bahawa dia ingin keluar daripada Zakat Selangor kerana sudah stabil dan terdapat golongan yang lebih layak berbanding dirinya,” katanya.
Tambahnya lagi, LZS turut memuji perwatakan lelaki terbabit yang disifatkan sangat merendah diri dan jujur kerana tahu akan haknya ketika bergelar seorang asnaf dahulu.

“Semoga Allah permudahkan dan suburkan rezeki beliau sekeluarga sepanjang zaman atas sifat jujur yang beliau tunjukkan. Moga menjadi teladan buat kita semua,” ujarnya. – KOSMO! ONLINE


Pasangan kekasih ditahan disyaki buang janin dalam mangkuk tandas
Oleh MUHD AFIQ AL-HAFIZ MAT YUSOF

12 Mei 2022, 3:25 pm
KUALA LUMPUR – Sepasang kekasih ditahan berhubung kes buang janin dalam mangkuk tandas di sebuah stesen minyak sekitar Danau Kota pada Selasa lalu.
Ketua Polis Daerah Wangsa Maju, Superintendan Ashari Abu Samah berkata, tangkapan pada pukul 12.15 tengah malam itu telah dijalankan sepasukan polis dari Bahagian Siasatan Jenayah, Ibu Pejabat Polis Daerah(IPD) Wangsa Maju.
“Suspek lelaki telah ditahan di sebuah rumah sekitar daerah ini manakala wanita berkenaan telah ditahan di hospital ketika sedang menerima rawatan.
“Pasangan kekasih ini ditahan kerana disyaki terlibat dalam kes ini. Kita telah menyiasat kes ini selepas wanita berkenaan mengalami pendarahan serius di pekarangan Hospital Tuanku Azizah, Kuala Lumpur,” katanya dalam kenyataan di sini hari ini.
Mengulas lanjut, kedua-dua suspek merupakan warga tempatan berusia 27 tahun dan telah ditahan reman selama tiga hari di IPD Wangsa Maju untuk tindakan lanjut.
Kes disiasat di bawah Seksyen 318 Kanun Keseksaan kerana menyembunyikan kelahiran dengan jalan membuang mayat dengan sulit.

Kosmo! Online semalam melaporkan, janin bayi lelaki cukup sifat ditemui dalam mangkuk tandas di sebuah stesen minyak sekitar Danau Kota.
Pemeriksaan mendapati janin lelaki cukup sifat berusia kira-kira enam hingga lapan bulan itu disyaki telah dibuang dalam mangkuk tandas sebelum telah dibawa ke unit forensik Hospital Kuala Lumpur untuk bedah siasat.
Orang ramai yang mempunyai maklumat berhubung kes ini boleh menghubungi IPD Wangsa Maju di talian 03-92899222 atau Hotline Kuala Lumpur 03-21159999 atau ke mana-mana balai polis berhampiran. – KOSMO! ONLINE


Jambatan gantung terpanjang di dunia mula dibuka
Oleh KOSMO!

12 Mei 2022, 3:00 pm
PRAGUE, REPUBLIK CZECH – Sebuah jambatan gantung yang didakwa terpanjang di dunia kini dibuka secara rasmi di Republik Czech, yang menjadi tarikan pelancongan terbaharu di negara itulapor akhbar The Sun kelmarin.
Sky Bridge 721, mempunyai jarak sepanjang 720.8 meter (m) dan tergantung di udara pada ketinggian 94.8 m.
Jambatan tersebut menghubungkan dua gunung yang sering didaki orang ramai yang terletak di Dolni Morava.
Pengunjung yang melalui Sky Bridge 721 berpeluang mencabar keberanian diri apabila berjalan di atas jambatan gantung yang hanya selebar 1.2 m pada altitud 1,124.7 m.
Menurut laman web Sky Bridge 721, ia kini merupakan jambatan gantung terpanjang di dunia dengan mengatasi rekod Jambatan Baglung Parbat di Nepal yang mempunyai jarak 567 m.
“Sky Bridge 721 dikelilingi oleh pemandangan alam semula jadi gunung Kralicky Sneznik, kira-kira 200 kilometer di timur Prague. Ia menawarkan pengunjung pemandangan hebat landskap semula jadi yang tidak boleh dialami di lokasi lain,” demikian menurut laman web rasmi pengurusan jambatan tersebut.

Sky Bridge 721 mula dibuka secara rasmi pada Jumaat lalu. – Agensi


ST akan keluarkan garis panduan stesen pengecas EV
Oleh MOHD. HUSNI MOHD. NOOR

12 Mei 2022, 3:42 pm
PUTRAJAYA – Suruhanjaya Tenaga (ST) akan mengeluarkan garis panduan bagi pemasangan stesen pengecas kenderaan elektrik (EV) dalam masa terdekat bagi memastikan ia selamat untuk digunakan.
Ketua Pegawai Eksekutifnya, Abdul Razib Dawood berkata, garis panduan itu penting bagi mengelakkan isu kebakaran kereta ketika mengecas.
Beliau berkata, pihaknya tidak terlibat dalam pemasangan stesen pengecas itu kerana ia akan disediakan syarikat swasta dan pengeluar kenderaan.
“Kita akan memastikan stesen pengecas itu mematuhi standard pematuhan elektrik yang kami tetapkan.
“Garis panduan itu kelak akan digunapakai samada di premis komersial, pusat beli belah dan juga kediaman,” katanya ketika ditemui pada Program Libat Urus ST Bersama Jurutera Pelawat di sini hari ini.
Katanya, garis panduan ini adalah sebahagian usaha ST untuk menyokong ekosistem kenderaan elektrik di negara ini yang kini semakin mendapat perhatian dalam kalangan pengguna.

Sebelum ini, kerajaan menyasarkan lebih banyak stesen pengecas kenderaan elektrik (EV) diwujudkan berikutan terdapat syarikat tempatan mampu menyediakan perkhidmatan membina kemudahan itu dengan kos lebih murah.
Kerajaan sebelum ini menetapkan sasaran hampir 5,000 stesen pengecas EV dibina menerusi Dasar Automatif Nasional 2020, namun ia masih dalam peringkat pembangunan. – KOSMO! ONLINE


Identiti mayat pelajar USAS disahkan melalui rekod pergigian
Oleh MOHAMAD HAFIZI MOHD SAID

13 Mei 2022, 8:54 pm
KUALA KANGSAR – Identiti tiga lagi mayat pelajar Universiti Sultan Azlan Shah (USAS) yang terlibat dalam kemalangan maut di Kilometer 245.2 Lebuhraya Utara Selatan arah utara di sini, telah disahkan melalui rekod pergigian.
Ketua Polis Daerah Kuala Kangsar, Asisten Komisioner Omar Bakhtiar Yaacob berkata, ia disahkan berdasarkan perbandingan dengan rekod pergigian dari klinik dan institut pergigian yang lain.
Menurut beliau, ia adalah mayat pemandu kereta, Muhammad Nasrun Aidol Munir Akhbar, 22, yang berasal dari Kuala Kubu Bharu, Selangor; penumpang belakang bahagian kanan, Iqbal Hasnun Halimi, 23, dari Senai, Johor dan penumpang belakang bahagian tengah, Muhamad Nabil Haikal Muhamad Fariz, 19, dari Batu Caves, Selangor.
“Mayat dijangka akan diserahkan kepada waris selepas selesai proses pengecaman mayat oleh ahli keluarga sebentar lagi,” katanya kepada pemberita di sini hari ini.
Terdahulu, media melaporkan mayat ketiga-tiga pelajar berkenaan dihantar ke Hospital Taiping untuk proses bedah siasat awal pagi tadi.
Manakala dua lagi mayat, Ahmad Naim Najmi Ahmad Hafizan, 21 dari Chukai, Kemaman, Terengganu dan Ahmad Akmal Mohd Mokhlis, 20, dari Parit Buntar, Perak sudah dituntut ahli keluarga masing-masing selepas selesai menjalani bedah siasat dan disahkan identiti malam semalam. – KOSMO! ONLINE.


Pemandu ugut guna kayu di MMR2 diberkas
Oleh NOR AZIAH MAT NOH

13 Mei 2022, 8:59 pm
KUALA LUMPUR – Polis semalam berjaya memberkas seorang lelaki disyaki memandu secara berbahaya termasuk melakukan ugutan di jalan raya dengan sebatang kayu dalam kejadian di Jalan Lingkaran Tengah 2 sekitar Taman Layang-Layang, di sini pada 7 Mei lalu.
Ketua Polis Daerah Sentul, Asisten Komisioner Beh Eng Lai berkata, pihaknya menahan lelaki berusia 31 tahun itu di pekarangan Ibu Pejabat Polis Daerah Kuala Selangor.
“Hasil tangkapan kita telah merampas kunci kereta jenis Perodua bersama alat kawalan jauh, sebuah kereta jenis Perodua Myvi berwarna putih serta sebatang rotan panjang berukuran kira-kira 90cm.
“Selain itu, polis turut membuat rampasan sebuah motosikal Yamaha Ego Avantiz warna biru, Yamaha Nouvo LC warna merah dan motosikal KTM 790 Adventure warna hitam serta oren,” katanya dalam kenyataan di sini hari ini.
Menurutnya, hasil tangkapan itu polis berjaya menyelesaikan beberapa kes kecurian kenderaan di sekitar ibu negara, Selangor dan Johor.
Mengulas lanjut, semakan rekod mendapati suspek terbabit mempunyai pelbagai kesalahan jenayah lampau termasuk dadah.

“Suspek telah ditahan reman selama tiga hari bermula hari ini di bawah Seksyen 506 Kanun Keseksaan,” ujarnya lagi. – KOSMO! ONLINE.


Jumlah petugas perubatan ke Tanah Suci kekal sama
Oleh AMREE AHMAD

13 Mei 2022, 10:42 pm
PUTRAJAYA – Sejumlah 255 petugas perubatan dari Kementerian Kesihatan bakal dihantar ke Tanah Suci bagi membantu Tabung Haji melancarkan perjalanan ibadah pada musim kali ini.
Jumlah itu meliputi 128 petugas berpengalaman yang pernah menyertai operasi musim haji tahun sebelum ini dan baki 127 petugas baharu menerusi iklan pengambilan akhir tahun lalu.
Bilangan itu sekali gus menyamai jumlah dihantar pihak kementerian pada 2019 iaitu tahun terakhir sebelum kerajaan memutuskan tidak menghantar jemaah haji musim 2020 dan 2021.
Menteri Kesihatan, Khairy Jamaludin Abu Bakar berkata, kumpulan itu terdiri dari pelbagai skim perkhidmatan termasuk farmasi, jururawat dan perawatan kesihatan.
“Seperti tahun terdahulu, petugas kementerian akan bantu mengendalikan kes yang berkaitan perubatan dihadapi jemaah selain mengoperasikan fasiliti sepanjang di sana kelak,” katanya dalam kenyataan hari ini.
Bagaimanapun ujarnya, susulan risiko penularan Covid-19, pihak kementerian membekalkan sebanyak 3,000 ubat antiviral Paxlovid sebagai persediaan merawat jemaah yang dijangkiti.

Bekalan ubat itu bakal diberikan kepada jemaah yang disahkan positif wabak tersebut setelah memenuhi kriteria ditetapkan dan hasil penilaian kesesuaian pesakit sebelum dapat rawatan.
Selain itu jelas beliau, langkah pencegahan dan pengawalan infeksi akan dipertingkatkan bagi mengawal penularan Covid-19 dan penyakit berjangkit lain yang lazim berlaku di Tanah Suci.
Beliau berkata, kerajaan juga telah meluluskan pembiayaan sebanyak RM5 juta bagi perbelanjaan perkhidmatan kesihatan kesemua 14,306 jemaah haji Malaysia pada tahun ini.
“Kementerian ingin menyarankan semua bakal jemaah terutama berumur 60 tahun ke atas yang ada risiko penyakit teruk agar segera menerima dos penggalak kedua,” katanya.
Langkah itu katanya walaupun secara sukarela, tetapi mampu memberikan perlindungan secara optimum daripada jangkitan Covid-19 yang teruk termasuk kes kematian tidak diduga.- KOSMO! ONLINE.


Polis kesan pemandu tular guna lorong motosikal
Oleh NOR AZIAH MAT NOH

13 Mei 2022, 11:39 pm
PETALING JAYA – Polis sedang giat mengesan seorang pemandu kereta yang tular kerana memandu secara berbahaya di lorong motosikal dalam kejadian di Kilometer 32 Lebuh Raya Persekutuan arah Shah Alam, di sini pada 10 Mei lalu.
Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, polis hari ini telah membuka satu kertas siasatan berhubung kejadian terbabit.
“Kenderaan yang terlibat adalah sebuah kereta jenis Honda HRV dengan nombor pendaftaran JSK 1826.
“Hasil siasatan mendapati semasa kejadian, anggota polis trafik telah mengarahkan pemandu tersebut keluar dari lorong motosikal berkenaan,” katanya dalam kenyataan hari ini.
Mengulas lanjut, kejadian terbabit tidak melibatkan kemalangan serta kecederaan kepada pengguna jalan raya lain.
“Siasatan sedang diteruskan di bawah Seksyen 42(1) Akta Pengangkutan Jalan 1987.

“Pemandu kereta tersebut dan sesiapa yang melihat atau berada di tempat kejadian diminta tampil ke balai polis berhampiran atau menghubungi Pegawai Penyiasat Trafik, Inspektor Rozilah Hussin di talian 016-2679025 bagi membantu siasatan,” ujarnya. – KOSMO! ONLINE


Sabri Yunus diangkat sebagai Duta Seni Anak Kelantan
Oleh MUHAMMAD AYMAN GHAFFA

13 Mei 2022, 11:14 pm
KOTA BHARU – Pelakon dan pengarah terkenal, Sabri Yunus dinobatkan sebagai Duta Anak Seni Kelantan sempena Malam Himpunan Dikir Barat 2022 di sebuah hotel di sini hari ini.
Menteri Besar Kelantan, Datuk Ahmad Yakob berkata, Sabri merupakan salah seorang daripada 24 penerima anugerah menerusi sembilan kategori yang diperkenalkan khususnya kepada penggiat seni budaya dikir barat.
Menurutnya, selain Sabri, Jen Endoro, Jali Bunga Tanjong, Cikgu Sulizi, Eyo Hock Seng, Hamid Budaya, Tok Wan Hasan Gula Batu, Tuan Kob Raja Saring dan lain-lain ikon dikir barat turut menerima pengiktirafan.
“Kerajaan negeri yakin penganjuran Malam Himpunan Dikir Barat berjaya mencapai objektif iaitu memberi pengiktirafan kepada penggiat seni dikir barat yang telah mengharumkan nama negeri Kelantan.
“Selain itu, acara itu juga dapat mengeratkan hubungan silaturrahim penggiat seni dikir barat seluruh Kelantan dan memartabatkan seni tersebut sebagai warisan budaya negeri ini agar tidak hilang dan pupus,” katanya dalam satu kenyataan sebentar tadi.
Tambah Ahmad, kerajaan negeri sentiasa menyokong anak seni yang giat memartabat dan mempertahankan seni warisan budaya Kelantan. – KOSMO! ONLINE.


Piala FA: Sabah FC tempah tiket suku akhir
Oleh MUHAMAD ARDIE PUTRA SUHAIMI

13 Mei 2022, 10:48 pm
PETALING JAYA – Pasukan Sabah FC menepati ramalan apabila menjadi kelab pertama yang meloloskan diri ke peringkat suku akhir saingan Piala FA musim ini selepas menewaskan wakil Liga Premier, Kelantan United 2-1 sebentar tadi.
Pada aksi pusingan kedua yang berlangsung di Stadium Likas, Kota Kinabalu itu, skuad Rhinos yang dikendalikan oleh Datuk Ong Kim Swee membariskan kesebelasan terbaik terdiri daripada Baddrol Bakhtiar, Amri Yahyah dan Taiki Kagayama.
Situasi tersebut menyaksikan skuad tuan rumah mudah mendominasi perlawanan dengan melakukan beberapa siri percubaan ke atas kubu pasukan lawan pada awal saingan.
Namun, gol yang dicari akhirnya tiba apabila Kagayama bijak menyudahkan peluang terhidang selepas penjaga gol The Green Deers, Fikri Che Soh gagal menepis rembatan Stuart Wak dengan kemas pada minit ke-40.
Bersambung pada babak kedua, skuad pelawat tampil lebih garang dan berjaya mengejutkan Sabah dengan gol penyamaan hasil jaringan cantik yang dilakukan oleh penyerang import, Njoku Jakob pada minit ke-67.
Pasukan tuan rumah berusaha memburu kemenangan pada penghujung perlawanan tetapi skuad kendalian Shamsul Saad tampil cemerlang khususnya di benteng pertahanan untuk mengheret perlawanan ke masa tambahan.

Pemain import sensasi Indonesia, Saddil Ramdani yang dimasukkan sebagai pemain gantian muncul wira buat pasukan Sabah dengan jaringan daripada luar kotak penalti pada minit ke-110 untuk mengesahkan kemaraan Sabah ke peringkat suku akhir musim ini.
Kelantan United hampir berjaya menyamakan kedudukan pada minit-minit akhir tetapi rembatan yang dilakukan oleh Akif Afizi Ramzi berjaya ditepis penjaga gol Sabah, Damien Lim dengan keputusan 2-1 kekal sehingga wisel penamat. – KOSMO! ONLINE.


Dikir barat, gendang hiasi FGM 2022
Oleh MUHAMMAD AYMAN GHAFFA

13 Mei 2022, 9:06 pm
BACHOK – Festival Guru Malaysia (FGM) 2022 yang berlangsung di Universiti Malaysia Kelantan (UMK) Kampus Bachok di sini bermula semalam dimeriahkan dengan pelbagai seni tradisional dari Kelantan seperti dikir barat, gendang dan pameran tekstil batik.
Pengarah Jabatan Pendidikan Negeri Kelantan, Zulkernai Fauzi berkata, FGM 2022 yang berlangsung sehingga Isnin depan bakal menerima kedatangan sehingga 50,000 pengunjung sekali gus mampu membangunkan ekonomi masyarakat setempat.
Katanya, penganjuran pada tahun ini juga mampu menarik lebih ramai guru, pelajar dan masyarakat dengan pelbagai pengisian menarik disediakan.
“Kelantan amat bertuah kerana dipilih sebagai tuan rumah kepada sambutan Hari Guru tahun ini. Peluang keemasan itu pastinya tidak akan dilepaskan untuk menonjolkan keunikan negeri ini.
“Antara kelainan yang akan dibawa dalam FGM kali ini ialah kita akan mengetengahkan keunikan seni budaya kepada warga pendidik dari luar Kelantan seperti dikir barat, gendang, batik dan sebagainya,” katanya ketika ditemui pemberita di UMK Kampus Bachok di sini hari ini.
Menurut Zulkernai, selain guru, pelajar dan masyarakat setempat, rakan strategik serta pertubuhan bukan kerajaan akan hadir ke festival itu.

Tambahnya, penganjuran FGM 2022 mampu mengetengahkan warisan seni budaya Kelantan kepada masyarakat luar selain menjadi medan kepada guru-guru di negeri ini mendedahkan segala inovasi yang dihasilkan oleh mereka. – KOSMO! ONLINE.


Wanita teruja jumpa burung merpati ‘pink’
Oleh KOSMO!

13 Mei 2022, 9:30 pm
LONDON – Seorang wanita di Lancashire, England membuat penemuan mengejutkan apabila merakam kelibat seekor burung merpati berwarna merah jambu di laman rumah ibunya, lapor akhbar Mirror UK, semalam.
Kelly Lunney menyedari kehadiran burung merpati unik itu ketika melawat ibunya baru-baru ini.
“Ia satu situasi mengejutkan kerana saya tidak pernah melihat burung merpati berwarna merah jambu.
“Ramai yang menganggap bulunya telah diwarnakan tetapi saya yakin, ia adalah spesies burung merpati merah jambu Nesoenas Mayeri yang berasal dari Kepulauan Mauritius.
Terdapat hanya kira-kira 500 ekor dari spesies itu yang wujud di dunia yang tinggal di dunia.
Ramai pengguna media sosial mempersoalkan ketulenan burung itu dengan ramai yang percaya ia mungkin jatuh ke dalam tong cat neon.

“Beberapa orang telah bertanya kepada saya jika ia telah dicelup dalam cat tetapi ia mempunyai kaki merah jambu dan biasanya, burung memiliki kaki dengan warna putih atau kelabu.
“Apabila ia mengangkat sayapnya, ia mempunyai garis putih di bawahnya dan ia kelihatan sama pada kedua-dua belah ketika ia terbang,” tegas Lunney. – Agensi


Tiada laporan kes HFMD di taska, tabika Kemas
Oleh ISWAN SHAFIQ ISA

13 Mei 2022, 8:36 pm
SEBERANG PERAI – Jabatan Kemajuan Masyarakat (Kemas) belum menerima sebarang laporan berhubung penularan kes penyakit tangan, kaki dan mulut (HFMD) di mana-mana tabika atau taska milik mereka setakat ini.
Ketua Pengarahnya, Datuk Mohamad Yasid Bidin berkata, pihaknya telah mengambil langkah-langkah pencegahan awal bagi mengelakkan penularan tersebut.
“Kita akan pastikan setiap taska dan tabika mematuhi SOP (prosedur operasi standard) yang ditetapkan seperti membasuh tangan setiap masa serta menjaga kebersihan persekitaran dan sebagainya.
“Pihak Kemas juga ada bekerjasama dengan Kementerian Kesihatan serta wakil mereka ada mengunjungi beberapa taska dan tabika sekurang-kurangnya sekali bagi setiap bulan untuk tujuan pemantauan,” katanya.
Beliau ditemui pemberita selepas Majlis Penutupan Program Usahawan Asnaf Berdikari 2022 di Pusat Kegiatan Masyarakat Kemas, Jalan Paya Keladi, Kepala Batas di sini, hari ini.
Pada majlis itu, seramai 10 orang asnaf menerima bantuan berupa pelbagai barangan dan peralatan berkaitan perniagaan masing-masing.

Mengulas lanjut katanya, berdasarkan maklumat semasa khususnya di Pulau Pinang, hanya seorang murid tabika Kemas di Tasek Gelugor di sini dijangkiti HFMD.
Untuk rekod, terdapat kira-kira 10,830 tabika dan 545 taska milik Kemas yang membabitkan keseluruhan 220,000 murid di seluruh negara. – KOSMO! ONLINE.


Tiga kereta ‘melekat’ seperti kembar siam gara-gara potong laluan trafik
Oleh KOSMO!

13 Mei 2022, 8:30 pm
SINGAPURA – Tiga buah kereta dirakam melekat bersama seperti kembar siam dalam satu kejadian di Hougang Avenue, Singapura, lapor portal Mothership, semalam.
Rakaman melucukan itu tular apabila salah seorang pemilik kereta yang berada di hadapan ‘mangsa’ memuat naik video yang dirakam oleh kamera belakang kenderaanya.
Kejadian berlaku disebabkan kereta jenis BMW berkeras untuk memotong trafik tanpa menunggu kereta di belakang memberi laluan sehingga mengakibatkan kemalangan.
Akibatnya, ketiga-tiga kereta itu tersepit sebelah-menyebelah dan menghalang laluan jalan hingga mengakibatkan kesesakan lalu lintas.
BMW itu dirakam terperangkap di antara Honda hitam dan Toyota putih.
Kenderaan lain di belakang ketiga-tiga kereta itu juga tidak dapat bergerak ke hadapan akibatnya.

Kemalangan itu berlaku selepas BMW itu memberi isyarat untuk ke lorong kiri kerana mahu bergerak terus di sepanjang Hougang Avenue 1.
Lorong kanan adalah untuk kenderaan yang membelok ke kanan ke Jalan Hougang 21.
Bahagian kanan Toyota putih itu terangkat seketika dari jalan berikutan perlanggaran dengan BMW.
Apabila ia badan kereta kembali bercantum dengan tayar, ia menyebabkan BMW itu melanggar Honda hitam lalu tersepit di antara dua kereta.
BMW kemudiannya tersepit kuat di antaranya.
Beberapa saat selepas ia tersepit, BMW cuba bergerak ke hadapan tetapi tidak dapat.
Honda hitam itu cuba bergerak ke kanan tetapi juga tersepit dan akhirnya terpaksa menunggu pihak berkuasa tiba untuk ‘meleraikan’ kenderaan masing-masing. – Agensi


Myanmar bakal buka sempadan negara tetapi pelancong tidak digalakkan datang
Oleh KOSMO!

13 Mei 2022, 6:30 pm
NAYPYIDAW – Junta Myanmar mengumumkan bahawa negara itu tidak lama lagi akan membenarkan pelawat memohon visa pelancongan, lapor laman berita Thaiger semalam.
Namun disebabkan keganasan berkaitan rampasan kuasa ketenteraan yang masih berleluasa di Myanmar, kerajaan di seluruh dunia masih menasihatkan hanya lawatan yang penting sahaja dilakukan ke negara tersebut.
Aktivis-aktivis menggesa warga asing untuk tidak memasuki Myanmar memandangkan serangan ganas dilakukan ke atas orang awam dan penindasan terhadap media.
Sempadan Myanmar telah ditutup kepada pelancong sejak Mac 2020 pada permulaan pandemik Covid-19.
Mulai 15 Mei, lusa, Myanmar akan mula menerima permohonan e-visa dengan matlamat untuk membangunkan sektor pelancongan.
Tentera junta telah mengambil alih kuasa di Myanmar pada Februari tahun lalu dengan menggulingkan kerajaan Aung San Suu Kyi yang dipilih secara demokrasi.

Baru-baru ini, junta Myanmar menjatuhkan hukuman penjara ke atas bekas pemimpin itu atas beberapa tuduhan rasuah.
Sejak rampasan kuasa, junta itu telah berulang kali melakukan serangan udara ke atas orang awam terutamanya terhadap kumpulan etnik minoriti di negeri Karen, Shan dan Mon.
Antara 29 April dan 1 Mei tahun ini, lebih 12,000 etnik Karen terpaksa meninggalkan rumah mereka ketika junta Myanmar meneruskan serangan. – Agensi


Nahas maut lima pelajar: JPJ boleh gantung lesen, permit pemandu lori
Oleh MOHD. HUSNI MOHD. NOOR

13 Mei 2022, 5:12 pm
PUTRAJAYA – Jabatan Pengangkutan Jalan (JPJ) boleh menggantung dan membatalkan lesen serta permit pemandu lori treler yang terbabit dalam nahas maut lima pelajar berhampiran Terowong Menora, pada 12 Mei lalu.
JPJ menerusi kenyataan akhbar hari ini berkata, tindakan itu boleh diambil sekiranya hasil siasatan membuktikan pemandu lori itu melanggar Tataamalan Industri Keselamatan dan Kesihatan Pekerjaan Bagi Aktiviti Pengangkutan Jalan 2010 (ICOP).
Menurutnya, Agensi Pengangkutan Awam Darat (APAD) kini sedang melakukan siasatan dan audit mengenai insiden itu sebelum tindakan undang-undang boleh diambil.
“Tindakan penggantungan lesen memandu boleh diambil oleh JPJ berdasarkan peruntukan di bawah Akta Pengangkutan Jalan (APJ) 1987 sekiranya pemandu dituduh di mahkamah.
“Polis juga akan menentukan sabitan kesalahan di bawah Seksyen 41(1) Akta 333 APJ, kepada pemandu terbabit untuk hukuman mahkamah, malah pemandu terbabit juga akan hilang kelayakan daripada memegang atau mendapatkan lesen memandu selama tempoh yang ditentukan mahkamah,” katanya.
Tambah JPJ, semakan dalam pengkalan sistem mySIKAP JPJ mendapati, pemandu treler terbabit mempunyai lapan rekod kesalahan yang telah selesai dan satu rekod kesalahan masih aktif dengan 12 mata demerit di bawah Sistem Pemberian Mata Demerit Kesalahan Jalan Raya (KEJARA).

JPJ berkata, jumlah mata demerit yang dikumpul akan memberi kesan kepada penggantungan atau pembatalan lesen memandu. -KOSMO! ONLINE


Agong berangkat ke jamuan Hari Raya Aidilfitri
Oleh AZIZAH SHAFIEI

13 Mei 2022, 5:03 pm
RAUB – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Pemangku Raja Pahang,Tengku Hassanal Ibrahim Alam Shah ibni Al-Sultan Abdullah Ri’ayatuddin Al-Mustafa Billah Shah hari ini berkenan berangkat ke Jamuan Hari Raya Aidilfitri Daerah Raub 1443 H.
Baginda yang tiba kira-kira pukul 2.45 petang di Dewan Titiwangsa, Universiti Teknologi Mara (UiTM) Cawangan Raub disambut para tetamu jemputan.
Majlis turut dimeriahkan dengan kehadiran Pengerusi Jawatankuasa Kerja Raya, Pengangkutan dan Kesihatan Negeri, Datuk Seri Norolazali Sulaiman; Pengerusi Jawatankuasa Hal Ehwal Agama Islam dan Pelajaran Negeri, Datuk Seri Syed Ibrahim Syed Ahmad; Pengerusi Jawatankuasa Pembangunan Luar Bandar dan Hal Ehwal Orang Asli Negeri, Datuk Abd Aziz Mat Kiram.
Yang turut hadir, Mufti Pahang, Datuk Seri Dr. Abdul Rahman Othman; Naib Canselor UiTM, Prof. Datuk Ts. Dr. Hajah Roziah Mohd Janor serta Rektor UiTM Cawangan Pahang, Prof. Ts. Dr. Mohd Ilham Adenan.
Persembahan tarian tradisional bertemakan lagu raya daripada murid Sekolah Kebangsaan Gali serta iringan muzik dari kombo pejabat setiausaha Kerajaan Negeri Pahang memeriahkan majlis tersebut.
Kira-kira 3,500 tetamu hadir pada Jamuan Hari Raya Aidilfitri dengan hidangan pelbagai jenis juadah.-KOSMO! ONLINE


Denda RM100,000 jika tekan hon kereta sesuka hati
Oleh KOSMO!

13 Mei 2022, 7:30 pm
LONDON – Pemandu di Britain kini boleh dikenakan denda sehingga £20,000 (RM107,348) sekiranya mereka membunyikan hon dalam kawasan yang tidak bersesuaian, lapor akhbar Daily Star semalam.
Pemandu yang menekan hon dengan cuai semasa berada di kesesakan lalu lintas akan dedenda sebanyak £30 (RM161) dan jika melakukannya secara berterusan, mereka akan dikenakan denda sehingga £1,000 (RM5,367).
Denda baharu itu ditetapkan mengikut peraturan 112 Kod Lebuhraya. Sekiranya membunyikan hon di premis-premis komersial, pemandu boleh dikenakan denda sehingga £20,000 (RM107,348).
“Hon hanya boleh digunakan apabila kenderaan anda bergerak tetapi mahu memberi isyarat kepada pengguna jalan raya lain tentang kehadiran anda. Jangan sesekali membunyikan hon anda secara agresif.
“Anda tidak boleh mengguna hon semasa tidak memandu di jalan raya atau di kawasan bangunan antara 11.30 malam hingga 7 pagi (waktu tempatan) kecuali pengguna jalan raya lain mendatangkan bahaya,’’ demikian menurut undang-undang berkenaan.
Sebelum ini, majlis perbandaran dilaporkan boleh mengenakan denda jika pemandu melakukan kesalahan kecil mulai akhir bulan ini.

Majlis tempatan yang sama kini mempunyai kuasa untuk mendenda pemandu yang membunyikan hon dengan berlebihan di bawah undang-undang pencemaran bunyi. – Agensi


Kereta kuda emas misteri hanyut ke pantai India
Oleh KOSMO!

13 Mei 2022, 5:30 pm
NEW DELHI – Sebuah kereta kuda berwarna keemasan ditemui terdampar di pantai sebuah negeri di India selepas taufan Asani melanda Teluk Benggala, lapor akhbar Mirror UK kelmarin.
Kereta kuda itu dipercayai dihanyutkan dari salah satu negara di Asia tenggara sama ada Indonesia, Myanmar atau Thailand.
Ia terdampar di pantai Pelabuhan Laut Sunnapalli di daerah Srikakulam, negeri Andhra Pradesh pada Selasa lalu.
Gambar dan video yang tular di media sosial menunjukkan penduduk kampung dan nelayan tempatan berusaha menarik kereta kuda itu keluar dari air dengan bantuan tali yang diikat di sekelilingnya.
Sebaik sahaja keluar dari air orang ramai terus berkumpul di sekeliling kereta kuda itu dan mengagumi strukturnya.
Menurut seorang sub-inspektor kawasan Naupada di daerah itu, pihak atasan telah dimaklumkan dan mereka telah memulakan siasatan.

“Ia mungkin datang dari negara lain. Kami telah memaklumkan badan perisikan dan pegawai tinggi,’’ katanya.
Negeri Andhra Pradesh telah dilanda hujan yang tidak henti-henti akibat taufan Asani. Amaran merah telah dibunyikan di daerah Guntar dan Krishna dengan kemungkinan hujan menjadi sangat lebat. – Agensi


Azwan Ali puji Sam tak tunggu lama kongsi wajah anak
Oleh MOHD. HAIKAL ISA

13 Mei 2022, 6:20 pm
PETALING JAYA – Pengacara sensasi, Azwan Ali atau lebih dikenali dengan jolokan Diva AA memuji tindakan pasangan selebriti, Shaheizy Sam dan Syatilla Melvin yang tidak menunggu lama mendedahkan wajah anak bongsu mereka.
Azwan atau nama sebenarnya, Mohamed Azwan Ali, 54, pada masa sama, memperli secara sarkastik perbuatan segelintir artis popular yang masih mengambil pendekatan terlalu berahsia berkongsi wajah anak mereka.
“Salute (syabas). Tayang muka bayi yang merah menyala. Yang kau? Artis sangkak bayi dah mereput pun cover up (berselindung) takut peminat jakun,” coretnya menerusi satu ciapan dalam Twitter.
Dalam ciapan tersebut, bekas pengacara program Mic On! itu turut berkongsi keratan artikel mengenai perkongsian foto dimuat naik Sam dan Syatilla yang memaparkan gambar anak ketiga mereka.
Terdahulu, pasangan tersebut berkongsi berita gembira apabila bayi ketiga mereka selamat dilahirkan pada pagi Isnin lalu.
Tidak seperti pasangan selebriti popular lain, Sam dan isteri tidak menunggu lama untuk berkongsi gambar wajah anak bongsu mereka kepada umum.
Sam atau nama sebenarnya, Shaheizy Sam Abdul Samad berkahwin dengan Syatilla pada 2016 dan hasil perkahwinan, mereka dikurniakan tiga orang cahaya mata iaitu Syeriv Samheizy, Sarima Samheizy dan terbaharyu, Salama Samheizy.
Dalam pada itu, segelintir pasangan selebriti popular tanah air mengambil pendekatan untuk tidak berkongsi wajah anak mereka atas alasan mengelak penyakit ain. – KOSMO! ONLINE


Mike bebas Covid-19 dibenarkan bertanding
Oleh MUHAMMAD RIDUAN MOHD HANAFIAH

13 Mei 2022, 7:59 pm
HANOI – Persekutuan Bina Badan Malaysia (PBBM) boleh menarik nafas lega selepas prospek emas negara, Mohd. Syarul Azman Mahen Abdullah dibenarkan mengambil bahagian pada temasya Sukan SEA Vietnam 2021 selepas pada mulanya dikesan positif Covid-19.
PBBM mengakui pihaknya sedikit cemas dengan keadaan tersebut namun selepas menjalani ujian sebanyak lima kali memastikan Mr Asia lima kali itu bebas daripada sebarang jangkitan wabak berbahaya tersebut.
Pengurus pasukan, Syed Fairus Syed Ali menegaskan Syarul Azman atau mesra dengan panggilan Mike dipantau rapi sejurus dikesan positif Covid-19 sebaik sahaja tiba di bumi Hanoi pada Rabu lalu.
Tegas Syed, selepas menjalani lima ujian, Mike bebas dari Covid-19 sekali gus boleh mengambil bahagian dalam acara Men’s Athletics Physique’ pada Ahad nanti.
“Kita telah buat ujian di Kuala Lumpur dan keputusan adalah negatif. Bila sampai ke tiba di Hanoi dan menjalani ujian di tempat penginapan, Mike dikatakan positif sekali gus menjalani kuarantin.
“Mike tidak mengalami sebarang simptom malah dia kekal tenang kerana dia juga pernah lalui tugas berat lebih berat sewaktu latihan.

“Kini Mike boleh tenang selepas ujian mendapati dia bebas dari Covid-19 dan akan mengambil bahagian pada Ahad nanti,” katanya ketika ditemui di sini sebentar tadi.
Sementara itu, skuad angkat berat negara membuka aksi pertama dengan langkah kanan apabila berjaya meraih satu pingat perak menerusi Azri Asmat Safri dalam kategori 55 kilogram (kg) lelaki dan Melvern Abdullah menyumbang pingat gangsa dalam kategori 65kg lelaki. – KOSMO! ONLINE


Berendam dalam Tasik Dayang Bunting untuk hamil karut
Oleh NURUL AIN NATASHA MAZLAN

13 Mei 2022, 5:17 pm
PETALING JAYA – Sudah pasti pasangan berkahwin menginginkan cahaya mata sebagai penyeri dalam rumah tangga sehingga ada segelintir yang sanggup ikhtiar dan mula percaya dengan perkara mitos.
“Orang kata kalau tengah usaha nak dapatkan zuriat boleh cuba berendam dalam tasik Dayang Bunting,” itulah ungkapan yang sering diucapkan.
Perkongsian seorang pengguna di pengguna media sosial, Malissa Ali menasihatkan pasangan berkahwin untuk tidak sewenang-wenang percaya dengan benda yang memesongkan agama.
Wanita itu berpendapat ia adalah merupakan satu kenyataan yang mendorong kepada khurafat sehingga boleh menggoyahkan iman seseorang individu.
“Inilah padah internet, benda khurafat macam ini boleh memesongkan orang,” tulisnya.
Sementara itu, mitos yang membawa kepada perkara khurafat ini mendapat kecaman netizen yang mempersoalkan perkara itu.

“Syirik kalau percaya benda sebegitu, kalau mengandung itu asbab dari Allah bukan sebab Tasik Dayang Bunting,” komen seorang pengguna.
“Jaga-jaga takut kita tergolong dari golongan syirik,” tulis pengguna lain. – KOSMO! ONLINE.


Kes bunuh diri di kalangan belia serius di Selangor
Oleh MOHAMAD NAUFAL MOHAMAD IDRIS

13 Mei 2022, 5:07 pm
SHAH ALAM – Kes cubaan bunuh diri pada tahun ini di Selangor disifatkan serius terutama melibatkan golongan belia berusia 20 hingga 30 tahun.
Pengarah Bomba Selangor, Norazam Khamis berkata, hal ini dibuktikan apabila bomba menerima 38 panggilan berhubung kes terbabit dari Januari sehingga 12 Mei lalu.
“Daripada jumlah tersebut, 32 kes anggota bomba berjaya selamatkan individu yang cuba bunuh diri.
“Manakala, enam lagi kes, individu berkenaan telah maut apabila anggota bomba sampai ke lokasi kejadian,” katanya ketika ditemui Majlis Rumah Terbuka Aidilfitri Bomba Selangor di ibu pejabat JBPM Selangor, di sini, hari ini.
Tambah beliau, hasil siasatan pihaknya mendapati kebanyakan kes didorong atas masalah kewangan, mental serta percintaan. -KOSMO! ONLINE


Cuaca buruk hampir di semua negeri malam ini
Oleh HARRITH HISHAM

13 Mei 2022, 7:21 pm
PETALING JAYA – Penduduk di semenanjung serta Sabah dan Sarawak diingatkan sentiasa berwaspada susulan amaran ribut petir dan hujan lebat hampir di semua negeri malam ini.
Menurut Jabatan Meteorologi (MetMalaysia), cuaca buruk itu dijangkakan berlaku bagi tempoh satu hingga dua jam dan akan beransur reda menjelang lewat malam nanti.
“Ia melibatkan Bandar Baharu di Kedah serta Kerian, Larut, Matang Dan Selama, Hulu Perak, Kuala Kangsar, Kinta, Perak Tengah, Kampar, Hilir Perak, Batang Padang dan Muallim di Perak.
“Di Kelantan membabitkan Pasir Mas, Jeli, Tanah Merah, Machang, Pasir Puteh, Kuala Krai dan Gua Musang manakala di Terengganu Hanya tertumpu di Besut dan Hulu Terengganu,” katanya.
Sementara itu, di Pahang, amaran sama turut dikeluarkan bagi kawasan Tanah Tinggi Cameron, Lipis, Raub, Jerantut, Bentong, Temerloh dan Bera.
“Turut terlibat adalah Hulu Selangor, Petaling dan Hulu Langat di Selangor termasuk Kuala Lumpur manakala di Negeri Sembilan melibatkan Jelebu, Jempol dan Tampin.

“Selain itu, di Melaka, hujan lebat diramalkan berlaku di Jasin sementara di Johor membabitkan Tangkak, Muar, Batu Pahat dan Johor Bahru,” ujarnya.
Tambah MetMalaysia, di Sarawak, keadaan sama dijangka berlaku di Kuching (Bau dan Kuching), Serian (Serian), Samarahan, Sri Aman (Sri Aman), Sibu (Selangau), Mukah (Dalat dan Mukah), Kapit (Kapit), Bintulu (Tatau), Miri (Beluru, Telang Usan dan Marudi) dan Limbang.
“Selain itu, turut terlibat iaitu Pedalaman, Pantai Barat, Sandakan (Telupid dan Beluran) dan Kudat sehingga di Sabah,” jelasnya. – KOSMO! ONLINE.


Wanita bunuh suami pemalas, masak buah zakar mangsa dalam ketuhar
Oleh KOSMO!

13 Mei 2022, 4:30 pm
BELGRADE – Seorang wanita Serbia ditahan kerana disyaki membunuh suaminya dengan memotong buah zakar mangsa menggunakan gergaji rantai lalu memasaknya di dalam ketuhar, lapor akhbar Daily Star semalam.
Suspek, Teresa Peric, 46, dipercayai memberi dadah kepada Srdjan Peric, 42, sebelum menikamnya sehingga maut, memotong badan mangsa lalu merebus mayatnya di dalam kuali besar.
Pembunuhan ngeri itu dilaporkan berlaku di rumah keluarga berkenaan di bandar Zrenjanin, Serbia kira-kira pukul 9 malam (waktu tempatan) pada Selasa lalu.
Anak perempuan kepada wanita itu dikatakan menjadi saksi pembunuhan yang mengerikan. Remaja itu lahir hasil perkahwinan Teresa sebelum ini dan hanya dikenali sebagai D. Lj.
Pasangan itu dilaporkan telah bersama selama dua tahun dan punca kejadian dipercayai disebabkan sikap pemalas Srdjan yang enggan bekerja.
Penduduk tempatan melaporkan bahawa pasangan itu kerap berpisah dan kemudian kembali bersama.

Teresa dikatakan mempunyai empat anak hasil daripada empat perkahwinan berbeza. Tiada seorang pun daripada mereka adalah anak Srdjan.
Kedua-duanya dilaporkan mengambil ubat untuk merawat masalah mental yang tidak dinyatakan dengan jiran mendakwa Teresa juga menggunakan dadah.
Apabila polis tiba di lokasi kejadian, mereka mendapati mangsa berada dalam keadaan berlumuran darah dan Teresa telah ditangkap kerana disyaki membunuh. – Agensi


Kematian dicemburui, ramai hadir solat jenazah lima sahabat
Oleh ALIF AZRAI GHAZALI

13 Mei 2022, 4:45 pm
PETALING JAYA – Masjid Raja Permaisuri Bainun, Universiti Sultan Azlan Shah dipenuhi oleh orang ramai yang hadir untuk menyembahyangkan jenazah mangsa kemalangan ngeri di Kuala Kangsar semalam.
Melalui sebuah rakaman klip video di TikTok yang dikongsi oleh @Shafiqalsukri menunjukkan orang ramai berpusu-pusu ke masjid untuk solat jenazah.
Digelar kematian yang dicemburui, rata-rata pengguna media sosial memberi kata-kata yang positif dan mendoakan lima mangsa itu.
“Indah sungguh sebuah persahabatan ikatan silaturahim sesama insan budiman dunia dan akhirat yang sukar diucapkan dengan kata-kata hingga ke akhir hayat tetap terpahat namamu diingatan,” tulis Wan Johan.
“Berehatlah di syurga wahai anak-anak muda yang soleh, semoga ahli keluarga arwah diberikan ketabahan,” komen Kausar Salleh.
“Asbab kebaikan yang arwah buat semasa di dunia, Allah tunjuk semasa pemergian arwah, sayangnya Allah pada arwah lima sahabat ini. Rehatlah kalian di taman syurga Allah, seluruh rakyat Malaysia mendoakan kalian, masa hayat kami tak kenal kamu tetapi masa pemergian kamu seluruh rakyat kenal,” ujar Putra Suria. – KOSMO! ONLINE.


Dugaan raya rumah terbakar
Oleh NOR SHAFAWATI YUP

13 Mei 2022, 4:55 pm
SEREMBAN – Sebuah keluarga mengalami detik hitam pada minggu kedua bulan Syawal apabila rumah mereka di Tiara Sendayan di sini terbakar dipercayai berpunca daripada kebocoran saluran gas memasak awal pagi tadi.
Mangsa, Suhazmi Sulian, 42, yang baru sahaja tinggal di rumah tersebut selama sebulan berkata, kebakaran bermula sekitar pukul 1.20 pagi tadi dan api menjadi marak begitu cepat kerana reka bentuk rumah yang bersambung terus pada bahagian dapur dan ruang tamu.
Lebih mencemaskan, beliau dan isteri perlu menyelamatkan anak-anak yang masih kecil berusia 4 tahun dan 8 bulan selain terpaksa menjerit meminta bantuan jiran.
“Alhamdulillah anak isteri semua selamat dan saya anggarkan kerugian lebih kurang RM80,000,” katanya.-KOSMO! ONLINE


Cuaca lebih kering, panas mulai esok
Oleh HARRITH HISHAM

13 Mei 2022, 4:36 pm
PETALING JAYA – Keadaan cuaca diramalkan menjadi lebih kering dan panas dalam tempoh monsun barat daya yang dijangka akan bermula esok.
Jabatan Meteorologi (MetMalaysia) dalam kenyataan berkata, semasa tempoh itu, bilangan hari tanpa hujan adalah lebih banyak berbanding bilangan hari hujan di kebanyakan tempat.
“Oleh itu, fenomena jerebu boleh berlaku sekiranya pembakaran terbuka adalah tidak terkawal.
“Sehubungan itu, orang ramai disaran untuk tidak melakukan pembakaran terbuka bagi mengurangkan kesan jerebu dan pencemaran alam sekitar,” katanya.
Tambah MetMalaysia, penduduk di semenanjung termasuk Sabah dan Sarawak dinasihatkan sentiasa minum air secukupnya serta peka dengan keadaan cuaca.
Terdahulu, Kosmo! melaporkan ramalan monsun barat daya dijangka bermula 14 Mei sehingga pertengahan September ini.- KOSMO! ONLINE


Lelaki batal niat poligami selepas baca komen orang ramai
Oleh KOSMO!

13 Mei 2022, 3:58 pm
PETALING JAYA – Seorang pengguna media sosial, Helmi Juhari akhirnya membatalkan niatnya untuk meminang seorang wanita bagi dijadikan isteri keduanya selepas mendapat teguran daripada orang ramai.
Terdahulu, tular sebuah video yang dikongsikan lelaki tersebut memaparkan pengorbanan isterinya menemaninya mencari barangan keperluan untuk dijadikan sebagai hantaran meminang suaminya itu.
Dalam video tersebut, dia juga berjanji akan berlaku adil kepada kedua-dua orang isterinya kelak.
Susulan daripada video tersebut, pelbagai reaksi turut diberikan oleh orang ramai dan rata-ratanya menegur lelaki berkenaan agar tidak melukakan hati seorang wanita yang setia dan sanggup berkorban kasih semata-mata buat suami tercinta.
“Nasihat saya satu ja, kalau dia sanggup buat apa sahaja untuk turuti kemahuan abang, dia satu dalam seribu, jagalah dia baik-baik, tolong fikir semula soal niat nak kahwin lagi,” ujar seorang pengguna.
Sehubungan itu, lelaki tersebut sekali lagi memuat naik video terbarunya memaklumkan dia tidak lagi meneruskan hasratnya untuk beristeri dua.

“Aku fikir semalam, bini pertama sanggup hidup susah waktu mula-mula kami kahwin, datang bakal isteri baru, kahwin-kahwin dah hidup senang, adik ke macam itu?.
“Aku minta maaf, aku dah fikir masak-masak, aku tak jadi kahwin satu lagi, terima kasih sebab sedarkan aku,” luahnya.
Menjengah ke ruangan komen, ramai bersetuju dengan tindakan lelaki tersebut dan berharap tiada lagi niat seperti itu pada masa akan datang.
“Keputusan yang tepat abang, harga yang sedia ada selagi mana dia tahu sayang kita, taat pada kita, manfaat rezeki yang Allah dah beri,” kata Mustafa.
“Kau dah dapat bidadari paling sempurna yang sayang kau waktu kau tiada apa-apa, yang pasti cintanya bukan kerana harta,” tegur Kamarul Rosli. – KOSMO! ONLINE


Fenomena gerhana bulan penuh 16 Mei ini
Oleh NUR HUDA MUSA

13 Mei 2022, 4:32 pm
PETALING JAYA – Fenomena gerhana bulan penuh pada 16 Mei 2022 ini akan berlaku 1.5 hari sebelum bulan berada pada kedudukan yang paling dekat dengan Bumi (perigee) iaitu pada jarak 360,297 kilometer (km).
Menurut Agensi Angkasa Malaysia (MYSA), fenomena ini dapat dilihat secara keseluruhan di benua Amerika Utara, benua Amerika Selatan, Greenland, Lautan Atlantik, sebahagian barat Eropah dan barat Afrika.
Bagaimanapun, di Malaysia, fenomena Gerhana Bulan Penuh ini berlaku mulai pukul 9.32 pagi dan berakhir pada pukul 2.50 petang waktu tempatan.
“Oleh itu, fenomena tersebut tidak dapat dilihat secara keseluruhan kerana ia berlaku apabila bulan berada di bawah ufuk.
“Gerhana bulan penuh ini merupakan central lunar eclipse, iaitu gerhana bulan yang berlaku apabila cakera bulan melalui paksi bayang umbra Bumi yang berada di tengah-tengah bayang umbra Bumi,” katanya dalam satu kenyataan di sini hari ini.
Tambah kenyatan itu katanya, Central lunar eclipse merupakan gerhana penuh yang mempunyai nilai magnitud umbra yang tinggi, tempoh yang panjang dan nilai gamma yang rendah.

“Agnitud umbra pada kali ini ialah 1.4154 dan nilai Gamma adalah -0.2532 dengan tempoh gerhana penuh maksimum adalah selama 85.5 minit,” tambahnya. – KOSMO! ONLINE


Ramai ‘panas punggung’, Rita Rudaini dapat tawaran berlakon
13 Mei 2022, 4:52 pm
PETALING JAYA – Pelakon sensasi Rita Rudaini membuat pendedahan banyak pihak kini tidak senang duduk apabila namanya dipetik untuk diberikan tawaran lakonan daripada beberapa produser tanah air termasuk daripada Zeel Production Sdn. Bhd.
“Sejak semalam viral bila produser @hj.zil (pemilik Zeel Production) beritahu hendak ambil saya untuk berlakon dengannya. Ramai yang tidak senang duduk nampaknya.
“Jangan risau, saya belum beri kata putus lagi. Masih dalam perbincangan. Tapi kalau itu yang tertulis (rezeki berlakon), saya tidak menolak rezeki dari Allah SWT,” kata Rita menerusi satu hantaran dalam InstaStory miliknya.
Ujar pelakon berusia 46 tahun itu lagi, dia sebenarnya telah dihujani banyak tawaran lakonan sejak sebelum puasa, namun terpaksa ditolak dengan cara baik atas sebab tertentu
“Saya nak beritahu sikit dekat netizen-netizen yang panas ‘pungkok’ (punggung) lagi busuk hati. Sebelum puasa lagi dah ramai produser mesej ajak saya berlakon.
“Tapi saya menolaknya cara baik kerana saya ada perkara lain yang perlu diselesaikan dan diberi perhatian. Jadi tak payah takut dengan saya,” katanya.

Jelas pelakon filem Mami Jarum itu lagi, dia percaya Tuhan telah melindungi dirinya serta anak-anak kerana hidupnya dikelilingi dengan manusia yang busuk hati.
“Tuhan selalu lindungi saya dan anak-anak sebab ramai rupanya yang busuk hati dengan saya.
“Saya selalu percaya dengan rezeki yang datang daripada Allah SWT yang datang daripada pelbagai sudut dan rupa,” jelasnya.
Dalam satu hantaran berbeza, pelakon asal Perlis itu bahkan turut mendedahkan terdapat juga segelintir rartis tidak berpuas hati apabila dirinya mendapat tawaran untuk kembali berlakon memandangkan status diri yang tidak mendapatkan suntikan vaksin Covid-19.
Rakan selebriti yang tidak perlu didedahkan identiti itu bimbang jika kehadiran Rita menjadi penyebab jangkitan Covid-19 di lokasi penggambaran.
“Katanya takut kena Covid-19 daripada saya yang tidak divaksin. Sebelum ini ‘dia’ kena Covid-19 daripada siapa?
“Satu set dijangkiti Covid-19 daripada siapa? Bukan sudah berdos-dos cucuk vaksin ke?” soal Rita.
Dalam perkongsian itu juga, Rita secara sinis meminta pihak produser supaya memberikan watak yang ditawarkan untuknya kepada ‘artis’ tersebut.
“Berilah watak saya untuk artis yang bising tu. Mana tahu senyap nanti,” sindir Rita.
Sekadar info, Rita cukup terkenal dengan kelantangannya menolak suntikan vaksin tetapi menafikan dirinya anti vaksin dan memilih menjadi ‘prosafe’ iaitu individu yang menunggu vaksin betul-betul selamat untuk digunakan.
Disebabkan masih belum mengambil suntikan vaksin, dia pernah digugurkan daripada produksi drama 100 episod. – KOSMO! ONLINE


Kerajaan digesa tangani isu kelewatan kemasukan pekerja asing
Oleh LUQMAN RIDHWAN MOHAMED NOR

13 Mei 2022, 4:06 pm
PUTRAJAYA – Pertubuhan Kebangsaan Agensi Perkhidmatan Swasta Malaysia (Papsma) menggesa kerajaan agar mengadakan pertemuan dengan pihaknya serta pemain dalam industri bagi mencari jalan menangani isu kelewatan kemasukan pekerja asing di negara ini.
Setiausaha Agungnya, Dr. N. Sukumaran berkata, mereka mahukan satu kaedah pengambilan pekerja asing yang adil serta beretika tanpa ia dimonopoli oleh mana-mana pihak.
“Sindiket pengambilan pekerja asing telah menyebabkan jenayah penyeludupan manusia serta buruh paksa meningkat termasuk di negara ini,” katanya dalam satu kenyataan hari ini.
Pada masa sama, beliau berkata, negara ketika ini kerugian jutaan ringgit akibat kelewatan proses kemasukan pekerja asing di sektor-sektor yang memerlukan.
Sukumaran berkata, memorandum kerajaan kepada kerajaan (G-To-G) antara Malaysia dan Bangladesh juga dilihat seakan-akan telah tertangguh walaupun ia telah dimeterai pada tahun lalu.
“Kami terkejut dengan kekurangan teruk tenaga kerja melibatkan hampir semua sektor, justeru mengapa isu kelewatan ini berlaku. Adakah ia sengaja dilakukan oleh sesetengah agensi atau individu tertentu bagi kepentingan mereka.

“Kerajaan perlu membenarkan proses pengambilan pekerja asing dilaksanakan oleh agensi tempatan berdaftar serta pihak berkaitan di negara sumber tenaga kerja berkenaan,” katanya. – KOSMO! ONLINE


Polis buru 2 suspek samun kedai emas
Oleh NOR AZIAH MAT NOH

13 Mei 2022, 4:49 pm
AMPANG JAYA – Polis sedang giat memburu dua lelaki warga tempatan disyaki terlibat dalam kejadian samun sebuah kedai emas sekitar Ampang Point, di sini hari ini.
Ketua Polis Daerah Ampang Jaya, Asisten Komisioner Mohamad Farouk Eshak berkata, pihaknya menerima panggilan berhubung kejadian pada pukul 1.41 petang tadi.
“Kejadian berlaku pada pukul 1.40 petang, suspek dipercayai dua lelaki warga tempatan memakai helmet serta berjaket gelap telah meluru masuk ke dalam premis terbabit.
“Suspek yang tidak bersenjata itu menuju ke arah kaunter dan bertindak mengambil barang kemas yang dipamerkan,” katanya dalam kenyataan di sini hari ini.
Mengulas lanjut, semasa kejadian, semua pekerja yang ketakutan sempat berlindung di dalam stor kedai emas berkenaan kerana bimbang akan keselamatan mereka.
“Anggaran kerugian masih belum dapat dipastikan lagi. Kes sedang disiasat di bawah Seksyen 395 Kanun Keseksaan iaitu melakukan rompak dan berkumpulan,” ujarnya lagi. – KOSMO! ONLINE


Pelajar universiti cemas kipas bilik asrama terbakar
Oleh FIRDAUS HANAFI

13 Mei 2022, 4:14 pm
PETALING JAYA – Seorang pelajar sebuah universiti tempatan berdepan detik cemas apabila kipas siling di dalam bilik yang mengalami kerosakan terbakar ketika sedang digunakan.
Video mengenai kejadian itu tular di media sosial kerana pelajar itu mendakwa tiada sebarang tindakan diambil oleh pihak pengurusan asrama walaupun aduan telah dibuat sebanyak dua kali.
Menurut ciapan yang dikongsikan oleh pengguna Twitter dikenali sebagai Arip Ashari, mujur tiada sebarang kecederaan berlaku dalam kejadian itu.
Video berdurasi 18 saat itu menunjukkan sekumpulan anggota bomba berjaya menangani situasi dengan cekap.
Meninjau di ruangan komen, ciapan tweet yang menjadi tular tersebut telah mendapat pelbagai reaksi dari para netizen yang turut sama meluahkan kekecewaan mereka.
“Kenapa pihak kolej susah hendak membuat penyelenggaraan? Dahulu asal laporkan sahaja terus pihak kolej datang ganti baru,” luah pengguna @fatin_amira

“Budak-budak ini nanti kalau baiki sendiri nanti bimbang dikatakan pandai-pandai pula,” kata @sydtl_afkh.
“Kebakaran berpunca alatan elektrik, satu kes yang menarik untuk dikaji ,” ujar @alalifirfan.-KOSMO! ONLINE


Remaja perempuan bunuh bayi dibenarkan ikat jamin
Oleh NUZULSHAM SHAMSUDDIN

13 Mei 2022, 3:39 pm
PUTRAJAYA – Mahkamah Rayuan di sini hari ini membenarkan seorang remaja perempuan yang didakwa membunuh bayinya yang baru lahir pada untuk dibebaskan dengan jaminan RM20,000 dengan seorang penjamin.
Keputusan sebulat suara itu dibuat panel tiga hakim yang diketuai Datuk Yaacob Sam yang bersidang bersama-sama Datuk Ahmad Nasfy Yasin dan Datuk Hashim Hamzah selepas membenarkan permohonan yang dikemukakan oleh peguam, Ramkarpal Singh bagi pihak remaja berusia 15 tahun itu.
Bagaimanapun, pembebasan dengan jaminan tersebut hanya boleh berkuat kuasa selepas selesai proses penilaian psikiatri yang sedang dijalani remaja berusia 15 tahun itu.
Remaja itu kini ditempatkan di Hospital Permai, Tampoi, Johor sejak Mac lalu bagi tujuan penialain tersebut.
Hakim Yaacob ketika membaca penghakiman ringkas panel terbabit menyatakan terdapat keadaan khas yang membolehkan jamin diberikan kepada remaja berusia 15 tahun itu.
“Keputusan ini adalah sebulat suara. Mahkamah mendapati terdapat keadaan khas untuk jaminan diberikan kepada kanak-kanak. Permohonan untuk kanak-kanak dijamin dibenarkan dengan beberapa syarat,” kata Hakim itu.

Syarat-syarat yang dikenakan ialah remaja dan penjaminnya perlu melaporkan diri sebelum atau pada 7 haribulan setiap bulan sehingga kes selesai dan kedua-duanya wajib hadir ke setiap tarikh kes ditetapkan kecuali kehadiran mereka dikecualikan.
Selain itu kanak-kanak itu juga dilarang untuk dibawa keluar dari Malaysia kecuali dengan kebenaran Mahkamah yang mendengar pertuduhan tersebut. Jaminan berkuat kuasa daripada tarikh kanak-kanak dibebaskan daripada pemerhatian Hospital Permai, Tampoi, Johor.
Pada 15 Februari lalu, remaja terbabit didakwa atas pertuduhan menyebabkan kematian bayinya yang dilahirkan di sebuah rumah di Kemaman di antara pukul 7 hingga 9 pagi, 8 Februari lalu.
Pertuduhan terhadap remaja itu dikemukakan mengikut Seksyen 302 Kanun Keseksaan yang memperuntukkan hukuman gantung sampai mati. – KOSMO! ONLINE


Jangan jual rumah kurniaan YASA – Agong
Oleh AZIZAH SHAFIEI

13 Mei 2022, 3:21 pm
RAUB – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah penerima rumah kurniaan Yayasan Al-Sultan Abdullah (YASA) diminta tidak menjual rumah kurniaan itu kepada orang lain bagi mendapatkan keuntungan berganda.
Titah baginda, sekiranya penerima masih berhasrat menjual rumah itu, mereka mesti mematuhi prasyarat dengan mendapat kebenaran pegawai daerah terlebih dahulu.
Menurut baginda, prasyarat yang ditetapkan bukan bertujuan menyusahkan pemilik tetapi demi menjaga aset itu kekal menjadi milik keluarga turun-temurun.
“Saya tidak mahu ada yang jual rumah ini, sedihlah saya kalau berlaku, suduklah di rumah ini baik-baik, jaga anak, jaga mak.
“Rumah kurniaan Yayasan Al-Sultan Abdullah bernilai RM100,000 yang lengkap mempunyai tiga bilik dan tiga bilik air dilengkapi perabot,”titah baginda pada Majlis Pengurniaan Kunci Rumah Kurniaan YASA di Kampung Tanjung Putus di sini hari ini.
Pada majlis itu baginda turut mencemar duli menyerahkan kunci rumah kepada penerima di Kampung Temau, Kampung Ulu Sungai dan Kampung Sia di sini.-KOSMO! ONLINE


Ops Selamat 18 : Kes kemalangan meningkat
13 Mei 2022, 3:31 pm
KUALA LUMPUR – Statistik kemalangan jalan raya pada Ops Selamat 18 yang bermula pada 29 April hingga 8 Mei lalu mencatatkan sedikit peningkatan dengan 15,947 kes iaitu satu peratus(111 kes) berbanding Ops Selamat 15/2019.
Ketua Polis Negara, Tan Sri Acryl Sani Abdullah Sani berkata, Polis Diraja Malaysia(PDRM) telah melaksanakan Ops Selamat 18 bersempena Hari Raya Aidilfitri selama 10 hari bertemakan ‘Rumah Selamat, Sampai Ke Destinasi’.
Acryl Sani
“Fokus utama adalah memastikan aliran trafik lancar kepada pengguna jalan raya serta menjamin keselamatan harta benda atau premis kediaman dengan menurunkan kadar jenayah pecah rumah selain meminimumkan kes kemalangan sepanjang musim perayaan.
“Ops Selamat kali ini mencatatkan peningkatan dengan 15,947 kes dilaporkan iaitu meningkat satu peratus(111 kes) berbanding 15,836 kes bagi Ops Selamat 15/2019,” katanya dalam kenyataan di sini hari ini.
Mengulas lanjut, kes kemalangan maut pula merekodkan peningkatan sebanyak tujuh peratus (10 kes) dengan 160 kes berbanding 150 kes pada Ops Selamat 15/2019 manakala jumlah kematian pula merekodkan peningkatan sebanyak empat peratus(6 kes) dengan 166 kes.
“Peningkatan kes kemalangan disebabkan faktor pertambahan aliran kenderaan yang tinggi sehingga mencapai lima juta kenderaan disebabkan kepulangan orang ramai ke kampung namun PDRM masih mampu mengawal situasi tersebut di jalan raya.

“Kesesakan di jalan dan lebuh raya utama dapat dikawal dengan baik dengan Ops Lancar yang telah diatur gerak melibatkan semua elemen PDRM. Pemantauan di udara menggunakan aset PDRM juga dilihat berkesan dalam menangani keadaan luar jangka menjadi lebih buruk.
“Sebanyak 313 kes pecah rumah telah dilaporkan pada Ops Selamat kali ini yang menunjukkan penurunan drastik iaitu -42.6 peratus (232 kes) berbanding 545 kes pada Ops Selamat 15/2019,” jelasnya.
Katanya, menerusi Ops Selamat kali ini juga dapat melihat semangat Keluarga Malaysia apabila semua pihak bertoleransi dan berhemah di jalan raya bagi memastikan sambutan Hari Raya Aidilfitri dapat diraikan dengan selamat dan harmoni. – KOSMO! ONLINE.


Harga barang naik, Farahdhiya tangguh buka restoran
Oleh MOHAMMAD SHAHEMY AZMI

13 Mei 2022, 3:27 pm
PETALING JAYA – Penyanyi dan pelakon jelita, Farahdhiya menyimpan hasrat untuk membuka sebuah restoran, namun terpaksa ditangguhkan disebabkan pandemik Covid-19 yang melanda dunia sejak 2020.
Farahdhiya berkata, mengikut perancangan awal, dia kini sudah memiliki restoran, namun impiannya itu tidak dapat direalisasikan selepas negara dilanda virus berbahaya tersebut.
“Jika diikutkan perancangan, saya akan membuka sebuah restoran namun terpaksa ditangguhkan seketika disebabkan Covid-19. Saya anggap belum ada rezeki.
“Saya yakin ada hikmah di sebalik apa yang berlaku. Bayangkan kalau saya membuka restoran ketika itu dan kemudiannya terpaksa ditutup kerana Covid-19. Mungkin saya terpaksa menanggung kerugian yang lebih besar,” katanya kepada Kosmo! Online.
Menurut pemilik nama lengkap Farahdhiya Mohd. Amin, 37, dia menyimpan impian untuk membuka restoran kerana minat yang mendalam dalam bidang masakan.
“Saya suka memasak dan boleh memasak dalam kuantiti yang banyak. Mungkin orang tidak tahu saya ada kebolehan dalam memasak,” katanya.

Farahdhiya bagaimanapun tidak bercadang untuk melunaskan impiannya membuka restoran dalam masa terdekat kerana faktor ekonomi dan harga bahan mentah yang melambung tinggi ketika ini.
“Saya sudah meninjau lokasi (restoran yang akan dibuka) tetapi harga barangan makin mahal. Saya yang selalu ke pasar untuk membeli barang dapur terasa akan perubahan harga bahan mentah.
“Sebelum ini saya dapat membeli barang-barang dapur sehingga penuh satu troli dengan hanya membayar RM300, sekarang RM500 pun tidak cukup jika pergi ke pasar,” jelasnya.
Pada masa sama, pelantun lagu Bertakhta Di Hati itu menyeru masyarakat spaya menjadi pegguna yang bijak dengan membuat perbandingan harga terlebih dahulu sebelum membuat pembelian.
“Apabila keadaan sudah stabil, harga barang kembali okey, saya akan membuka restoran yang mana semua pelanggan boleh datang,” ujarnya. – KOSMO! ONLINE


Hujan lebat di Kedah, Perak petang ini
Oleh HARRITH HISHAM

13 Mei 2022, 3:42 pm
PETALING JAYA – Jabatan Meterologi (MetMalaysia) mengeluarkan amaran ribut petir dan hujan lebat di lima negeri pada petang ini.
Menurut MetMalaysia, keadaan cuaca buruk itu dijangkakan berlarutan sehingga lewat petang nanti.
“Ia dijangka berlaku di Kedah melibatkan Langkawi, Kubang Pasu, Padang Terap, Yan, Pendang, Kuala Muda, Sik dan Baling.
“Di Perak membabitkan Hulu Perak dan Kuala Kangsar manakala di Negeri Sembilan hanya tertumpu di kawasan Kuala Pilah,” katanya dalam kenyataan hari ini.
Tambah MetMalaysia, di Sarawak, amaran sama turut dikeluarkan bagi kawasan Kuching (Bau dan Kuching), Serian, Kapit (Song dan Belaga), Miri (Miri dan Marudi) dan Limbang.
“Di Sabah pula melibatkan Pedalaman (Sipitang dan Tambunan), Pantai Barat (Tuaran, Ranau dan Kota Belud), Tawau (Tawau, Kunak dan Lahad Datu), Sandakan dan Kudat (Kota Marudu dan Pitas).

“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam. – KOSMO! ONLINE


Kak KM rimas stail artis tak dedah muka anak tapi tunjuk tangan, kaki
Oleh MOHD. HAIKAL ISA

13 Mei 2022, 3:36 pm
PETALING JAYA – Usahawan yang juga anak kepada dramatis handalan, Normah Damanhuri iaitu Kak KM mempersoalkan tindakan segelintir selebriti yang berkongsi gambar bayi selepas bersalin namun tidak mendedahkan wajah anak mereka.
Kak KM atau nama sebenarnya Liana Rosli berkata, adalah tidak wajar seseorang itu tidak berkongsi wajah zuriat mereka memandangkan anak merupakan anugerah Allah dan mereka sepatutnya berasa gembira dan bersyukur.
“Rimas dan tak faham kenapa nak muat naik gambar anak selepas bersalin tetapi tidak tunjukkan wajah sebenar. Ada pula sengaja tunjuk gambar kaki atau tangan bayi sahaja.
“Kalau masa hamil boleh kongsi perkembangan diri mengapa tidak selepas bersalin? Allah sudah kurniakan rezeki, tak salah untuk kongsikan kerana itu tanda kita gembira dan syukur dengan pemberiannya,” katanya.
Terdahulu, Kak KM meluahkan rasa rimas dalam satu hantaran status portal hiburan apabila terdapat segelintir selebriti tanah air menutup wajah anak mereka namun berkongsi berita sudah bersalin kepada umum.
“Rimas betul tutup-tutup muka anak. Saya dah lihat ramai orang tak mahu kongsi gambar anak sebab takut kena santau atau perbuatan jahat orang lain. Kenapa perlu ada perasaan begitu jika kita tak buat salah?

“Apa yang penting adalah niat kita untuk kongsi berita gembira. Jangan nak fikir benda yang buruk sahaja,” katanya.
Sebagai info, Kak KM dan suami, Razman Ramli dikurniakan empat orang cahaya mata iaitu Nabila, Fariz, Rania dan Cinta Carissa. – KOSMO! ONLINE


Wanita pukul polis guna batang penyapu didenda RM3,000
Oleh DIYANATUL ATIQAH ZAKARYA

13 Mei 2022, 3:10 pm
MELAKA – Tindakan agresif seorang wanita memukul anggota polis menggunakan batang penyapu mengundang padah apabila didenda RM3,000 oleh Mahkamah Majistrest di sini, hari ini.
Majistret Mazana Sinin menjatuhkan hukuman itu terhadap Hasrina Osman, 42, yang mengaku bersalah sebaik sahaja pertuduhan dibacakan oleh jurubahasa mahkamah.
Mengikut pertuduhan, tertuduh didapati dengan sengaja telah menyebabkan kecederaan kepada seorang Koperal, Muhammad Taufik Sayutin ketika beliau melaksanakan tugasnya sebagai penjawat awam yang sah.
Tindakan itu dilakukan tertuduh kira-kira pukul 10.45 malam di Taman Melaka Raya di dalam daerah Melaka Tengah, pada 7 Mei lalu.
Bagi kesalahan itu tertuduh didakwa mengikut Seksyen 332 Kanun Keseksaan yang memperuntukkan hukuman penjara sehingga tiga tahun atau didenda atau kedua-dua sekali, jika sabit kesalahan.-KOSMO! ONLINE